title: Εκτελεστικός κανονισμός (ΕΕ) αριθ. 679/2011 της Επιτροπής, της 14ης Ιουλίου 2011 , σχετικά με την τροποποίηση του κανονισμού (ΕΚ) αριθ. 1974/2006 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1698/2005 του Συμβουλίου για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ)

text:
               15.7.2011

               EL

               Επίσημη Εφημερίδα της Ευρωπαϊκής Ένωσης

               L 185/57

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 679/2011 ΤΗΣ ΕΠΙΤΡΟΠΉΣ
   της 14ης Ιουλίου 2011
   σχετικά με την τροποποίηση του κανονισμού (ΕΚ) αριθ. 1974/2006 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1698/2005 του Συμβουλίου για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1698/2005 του Συμβουλίου, της 20ής Σεπτεμβρίου 2005, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) (1), και ιδίως το άρθρο 91,
   Εκτιμώντας τα ακόλουθα:

               (1)

               Με τον κανονισμό (ΕΚ) αριθ. 1698/2005 θεσπίστηκε ενιαίο νομικό πλαίσιο για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) σε ολόκληρη την Ένωση. Το εν λόγω νομικό πλαίσιο συμπληρώθηκε με τους κανόνες εφαρμογής που καθορίζονται στον κανονισμό (ΕΚ) αριθ. 1974/2006 της Επιτροπής (2). Με βάση την πείρα που αποκτήθηκε και τα προβλήματα που προέκυψαν από την εφαρμογή των προγραμμάτων αγροτικής ανάπτυξης, είναι αναγκαίο να τροποποιηθούν ορισμένες διατάξεις του εν λόγω κανονισμού και να θεσπιστούν ορισμένοι συμπληρωματικοί κανόνες εφαρμογής.

               (2)

               Οι δραστηριότητες σχετικά με την παραγωγή ενέργειας από ανανεώσιμες πηγές στις γεωργικές εκμεταλλεύσεις, σύμφωνα με το άρθρο 26 του κανονισμού (ΕΚ) αριθ. 1698/2005 μπορεί να μην εμπίπτουν στο πεδίο εφαρμογής του άρθρου 42 της Συνθήκης. Προκειμένου να εξασφαλιστεί η συμμόρφωση με τους κανόνες για τις κρατικές ενισχύσεις στον γεωργικό τομέα, είναι αναγκαία η θέσπιση ειδικής διάταξης για επενδύσεις στην παραγωγή ενέργειας από ανανεώσιμες πηγές στις γεωργικές εκμεταλλεύσεις.

               (3)

               Το άρθρο 27 παράγραφος 12 του κανονισμού (ΕΚ) αριθ. 1974/2006 προβλέπει ότι η αναπροσαρμογή των γεωργοπεριβαλλοντικών δεσμεύσεων ή των δεσμεύσεων για την καλή διαβίωση των ζώων μπορεί να λάβει τη μορφή παράτασης της διάρκειας ισχύος της δέσμευσης. Προκειμένου να αποφευχθεί οποιαδήποτε αλληλεπικάλυψη με την επόμενη περίοδο προγραμματισμού, η αναπροσαρμογή αυτή θα πρέπει να περιοριστεί στο τέλος της περιόδου πριμοδότησης την οποία αφορά η αίτηση ενίσχυσης για το 2013.

               (4)

               Το άρθρο 47 του κανονισμού (ΕΚ) αριθ. 1698/2005 προβλέπει ότι οι δασοπεριβαλλοντικές δεσμεύσεις πρέπει να αναλαμβάνονται, κατά γενικό κανόνα, για περίοδο μεταξύ πέντε και επτά ετών. Προκειμένου να αποφευχθεί οι ανανεωμένες δεσμεύσεις να επικαλύπτουν την επόμενη περίοδο προγραμματισμού, θα πρέπει να προβλεφθεί ότι τα κράτη μέλη μπορούν να επιτρέπουν την παράταση των δεσμεύσεων αυτών έως το τέλος της περιόδου πριμοδότησης την οποία αφορά η αίτηση ενίσχυσης για το 2013.

               (5)

               Το άρθρο 62 παράγραφος 1 στοιχείο β) του κανονισμού (ΕΚ) αριθ. 1698/2005 προβλέπει ότι στο επίπεδο λήψης αποφάσεων της ομάδας τοπικής δράσης, οι οικονομικοί και κοινωνικοί εταίροι, καθώς και άλλοι εκπρόσωποι της κοινωνίας των πολιτών πρέπει να αποτελούν τουλάχιστον το 50 % της τοπικής εταιρικής σχέσης. Τα κράτη μέλη θα πρέπει να εξασφαλίζουν ότι οι ομάδες τοπικής δράσης πληρούν το ελάχιστο αυτό ποσοστό όσον αφορά επίσης τις ψήφους, ώστε να αποφεύγεται η δεσπόζουσα θέση του δημόσιου τομέα στη λήψη αποφάσεων. Επιπλέον, θα πρέπει να εξασφαλιστεί ότι οι φορείς υλοποίησης έργων δεν είναι σε θέση να επηρεάζουν την απόφαση επιλογής έργων. Θα πρέπει να προβλεφθούν αποτελεσματικές διασφαλίσεις ώστε να αποφεύγεται οποιαδήποτε σύγκρουση συμφερόντων όσον αφορά την αξιολόγηση και την ψηφοφορία για τις προτάσεις των έργων. Η διαφάνεια της λήψης αποφάσεων θα πρέπει επίσης να εξασφαλίζεται με την κατάλληλη προβολή.

               (6)

               Το άρθρο 38 παράγραφος 2 του κανονισμού (ΕΚ) αριθ. 1974/2006 προβλέπει τη δυνατότητα καταβολής προκαταβολών για τα έξοδα λειτουργίας των ομάδων τοπικής δράσης. Έχει αποδειχθεί ότι για να εξασφαλιστούν οι ανάγκες ταμειακής ροής των ομάδων τοπικής δράσης, είναι απαραίτητο να επεκταθεί η δυνατότητα καταβολής προκαταβολών για την κάλυψη των δαπανών που αφορούν την απόκτηση δεξιοτήτων και την εμψύχωση στην περιοχή, όπως αναφέρεται στο άρθρο 63 στοιχείο γ) του κανονισμού (ΕΚ) αριθ. 1698/2005.

               (7)

               Το άρθρο 44 παράγραφος 3 του κανονισμού (ΕΚ) αριθ. 1974/2006 προβλέπει ότι τα κράτη μέλη δύνανται να λαμβάνουν ειδικά μέτρα ώστε να διασφαλίζεται ότι ήσσονος σημασίας μεταβολές στην κατάσταση της εκμετάλλευσης δεν παράγουν αποτελέσματα ασυμβίβαστα προς την ανειλημμένη δέσμευση, όσον αφορά την υποχρέωση του δικαιούχου να επιστρέψει την ενίσχυση σε περίπτωση που μία δέσμευση δεν αναλαμβάνεται από τον διάδοχο γεωργό ενός μέρους της εκμετάλλευσης. Για λόγους ασφάλειας δικαίου, θα πρέπει να προβλεφθεί ο ορισμός της ήσσονος σημασίας μεταβολής στις περιπτώσεις που η έκταση της εκμετάλλευσης μειώνεται.

               (8)

               Το άρθρο 46 του κανονισμού (ΕΚ) αριθ. 1974/2006 προβλέπει ρήτρα αναθεώρησης σε περίπτωση τροποποίησης των ελάχιστων απαιτήσεων ορισμένων μέτρων. Θα πρέπει επίσης να προβλεφθεί ρήτρα αναθεώρησης σε περίπτωση που η διάρκεια των νέων γεωργοπεριβαλλοντικών δεσμεύσεων, των δεσμεύσεων καλής διαβίωσης των ζώων ή των δασοπεριβαλλοντικών δεσμεύσεων που έχουν αναληφθεί για περίοδο μεταξύ πέντε και επτά ετών επεκτείνεται μετά το τέλος της υφιστάμενης περιόδου προγραμματισμού προκειμένου να αποφεύγονται οι ασυνέπειες με το νομικό και πολιτικό πλαίσιο που πρέπει να καθοριστεί για την περίοδο που έπεται της υφιστάμενης περιόδου προγραμματισμού.

               (9)

               Για να αποσαφηνιστεί η εφαρμογή του άρθρου 52 παράγραφος 1 του κανονισμού (ΕΚ) αριθ. 1974/2006, θα πρέπει να καθοριστεί η βάση στην οποία εφαρμόζεται το ποσοστό συγχρηματοδότησης στην περίπτωση χρηματοοικονομικής τεχνικής.

               (10)

               Όσον αφορά τα ταμεία εγγυήσεων στο πλαίσιο της χρηματοοικονομικής τεχνικής δυνάμει του κεφαλαίου IV τμήμα 1 επιμέρους τμήμα 3 του κανονισμού (ΕΚ) αριθ. 1974/2006, θα πρέπει να παρασχεθούν συμπληρωματικά στοιχεία για τη μέθοδο υπολογισμού των επιλέξιμων δαπανών της πράξης σε σχέση με τις παρεμβάσεις αυτές για να εξασφαλιστεί η αποτελεσματικότερη χρησιμοποίηση των πόρων της Ένωσης.

               (11)

               Λαμβανομένων υπόψη των ιδιαιτεροτήτων αγροτικής ανάπτυξης, όσον αφορά κυρίως τη μικρή κλίμακα των στηριζόμενων πράξεων, είναι αναγκαίο για τη μεγιστοποίηση του αποτελέσματος μόχλευσης του μέσου χρηματοοικονομικής τεχνικής, να αποσαφηνιστεί η επαναχρησιμοποίηση των πόρων που επιστρέφονται στην πράξη χρηματοοικονομικής τεχνικής κατά την περίοδο προγραμματισμού και να γίνει διαχωρισμός μεταξύ της επαναχρησιμοποίησης κατά την περίοδο προγραμματισμού και της επαναχρησιμοποίησης μετά την τελική ημερομηνία επιλεξιμότητας του προγράμματος αγροτικής ανάπτυξης.

               (12)

               Λαμβάνοντας υπόψη το είδος ορισμένων επενδύσεων στη δασοκομία και το γεγονός ότι, σε ορισμένες περιπτώσεις, οι ενισχύσεις μπορεί να βασίζονται στην έκταση, θα πρέπει να είναι δυνατόν να χρησιμοποιούνται υπολογισμοί με κλίμακες τιμών ως εναλλακτική λύση στο σύστημα με βάση τα τιμολόγια που χρησιμοποιείται για τον καθορισμό του επιπέδου στήριξης για το μέτρο που αναφέρεται στο άρθρο 27 του κανονισμού (ΕΚ) αριθ. 1698/2005. Συνεπώς, το άρθρο 53 παράγραφος 1 του κανονισμού (ΕΚ) αριθ. 1974/2006 πρέπει να προσαρμοστεί αναλόγως.

               (13)

               Το άρθρο 54 παράγραφος 1 του κανονισμού (ΕΚ) αριθ. 1974/2006 προβλέπει τους όρους υπό τους οποίους οι συνεισφορές σε είδος μπορούν να θεωρούνται επιλέξιμες δαπάνες. Με την παρούσα μορφή του, το άρθρο 54 παράγραφος 1 προβλέπει ότι οι συνεισφορές σε είδος μπορούν να είναι επιλέξιμες μόνο για τις επενδυτικές πράξεις. Η πείρα έδειξε ότι ο όρος αυτός είναι πολύ περιοριστικός για την αποτελεσματική εφαρμογή των μέτρων. Συνεπώς, θα πρέπει να προβλεφθεί ότι οι συνεισφορές σε είδος μπορούν να είναι επιλέξιμες για όλα τα είδη των πράξεων.

               (14)

               Το άρθρο 55 του κανονισμού (ΕΚ) αριθ. 1974/2006 καθορίζει σειρά κανόνων για τον ορισμό των επιλέξιμων δαπανών για τις επενδυτικές πράξεις. Προκειμένου να αποσαφηνιστεί περαιτέρω η εφαρμογή του εν λόγω άρθρου, η απόκτηση δικαιωμάτων ενίσχυσης θα πρέπει να αποκλείεται ρητά από την επιλεξιμότητα. Θα πρέπει επίσης να διευκρινιστεί ότι, δεδομένου του είδους τους, οι επενδύσεις για την αποκατάσταση του γεωργικού δυναμικού ύστερα από φυσικές καταστροφές αποτελούν επιλέξιμες δαπάνες.

               (15)

               Για να αυξηθεί ο αντίκτυπος των προκαταβολών στο πλαίσιο της συνεχιζόμενης οικονομικής κρίσης, λαμβανομένου δεόντως υπόψη του ειδικού ρόλου των περιφερειακών αρχών στην εφαρμογή της πολιτικής αγροτικής ανάπτυξης, η δυνατότητα καταβολής προκαταβολών που προβλέπεται στο άρθρο 56 του κανονισμού (ΕΚ) αριθ. 1974/2006 θα πρέπει να παρέχεται και στις περιφερειακές αρχές.

               (16)

               Για να διευκολυνθεί η εκτέλεση επενδυτικών σχεδίων στο πλαίσιο της τρέχουσας οικονομικής και χρηματοπιστωτικής κρίσης, το ανώτατο όριο των προκαταβολών αυξήθηκε σε 50 % για τις επενδύσεις τα έτη 2009 και 2010. Προκειμένου να ληφθούν υπόψη οι συνεχιζόμενες αρνητικές συνέπειες της οικονομικής και χρηματοπιστωτικής κρίσης, το εν λόγω υψηλότερο ανώτατο όριο θα πρέπει να διατηρηθεί έως το τέλος της περιόδου προγραμματισμού. Για να εξασφαλιστεί η συνέχιση της εφαρμογής των προγραμμάτων αγροτικής ανάπτυξης μεταξύ του τέλους του 2010 και της έναρξης ισχύος του παρόντος κανονισμού, η σχετική διάταξη θα πρέπει να εφαρμοστεί αναδρομικά από την 1η Ιανουαρίου 2011.

               (17)

               Θα πρέπει να ληφθούν μέτρα που να επιτρέπουν οι τραπεζικές εγγυήσεις για την κάλυψη προκαταβολών να αντικαθίστανται από γραπτές εγγυήσεις των δημοσίων αρχών, ώστε να λαμβάνεται υπόψη η σχετικά μικρή κλίμακα των σχεδίων αγροτικής ανάπτυξης και η δυσκολία παροχής τραπεζικών εγγυήσεων για τα σχέδια αυτά.

               (18)

               Για την καλύτερη δυνατή χρήση των προκαταβολών, θα πρέπει να εναπόκειται στον αρμόδιο οργανισμό πληρωμών να ορίζει πότε αποδεσμεύονται οι εγγυήσεις.

               (19)

               Συνεπώς, ο κανονισμός (ΕΚ) αριθ. 1974/2006 θα πρέπει να τροποποιηθεί αναλόγως.

               (20)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής αγροτικής ανάπτυξης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 1974/2006 τροποποιείται ως εξής:

               1)

               Προστίθεται το ακόλουθο άρθρο 16α:
               «Άρθρο 16a
               Για τους σκοπούς του άρθρου 26 του κανονισμού (ΕΚ) αριθ. 1698/2005, στην περίπτωση επενδύσεων για την παραγωγή θερμικής ενέργειας και/ή ηλεκτρισμού από ανανεώσιμες πηγές στις γεωργικές εκμεταλλεύσεις, οι εγκαταστάσεις παραγωγής ενέργειας από ανανεώσιμες πηγές είναι επιλέξιμες για στήριξη μόνο εάν η ικανότητα παραγωγής τους δεν είναι μεγαλύτερη από την αντίστοιχη συνδυασμένη μέση ετήσια κατανάλωση θερμικής ενέργειας και ηλεκτρισμού στη γεωργική εκμετάλλευση, συμπεριλαμβανομένου του αγροτικού νοικοκυριού.
               Στην περίπτωση επενδύσεων για την παραγωγή βιοκαυσίμων, κατά την έννοια της οδηγίας 2009/28/ΕΚ του Ευρωπαϊκού Κοινοβουλίου και του Συμβουλίου (3), στις γεωργικές εκμεταλλεύσεις, οι εγκαταστάσεις παραγωγής ενέργειας από ανανεώσιμες πηγές είναι επιλέξιμες για στήριξη μόνο εάν η ικανότητα παραγωγής τους δεν είναι μεγαλύτερη από την αντίστοιχη μέση ετήσια κατανάλωση καυσίμων μεταφορών στη γεωργική εκμετάλλευση.

               2)

               Στο άρθρο 27 παράγραφος 12, το δεύτερο εδάφιο αντικαθίσταται από το ακόλουθο κείμενο:
               «Οι αναπροσαρμογές αυτού του είδους μπορούν επίσης να λάβουν τη μορφή παράτασης της διάρκειας ισχύος της δέσμευσης. Η παράταση δεν μπορεί να υπερβαίνει το τέλος της περιόδου την οποία αφορά η αίτηση ενίσχυσης για το 2013.».

               3)

               Προστίθεται το ακόλουθο άρθρο 32α:
               «Άρθρο 32a
               Για τους σκοπούς του άρθρου 47 του κανονισμού (ΕΚ) αριθ. 1698/2005, τα κράτη μέλη μπορούν να επιτρέψουν την παράταση των δασοπεριβαλλοντικών δεσμεύσεων έως το τέλος της περιόδου την οποία αφορά η αίτηση ενίσχυσης για το 2013.».

               4)

               Στο άρθρο 37 προστίθεται η ακόλουθη παράγραφος:
               «5.   Για τους σκοπούς του άρθρου 62 παράγραφος 4 του κανονισμού (ΕΚ) αριθ. 1698/2005, οι αποφάσεις για την επιλογή των έργων από τον φορέα λήψης αποφάσεων των ομάδων τοπικής δράσης λαμβάνονται με ψηφοφορία στην οποία οι οικονομικοί και κοινωνικοί εταίροι, καθώς και άλλοι εκπρόσωποι της κοινωνίας των πολιτών αποτελούν τουλάχιστον το 50 % των ψήφων, όπως προβλέπεται στο άρθρο 62 παράγραφος 1 στοιχείο β) του εν λόγω κανονισμού. Όσον αφορά τη διαδικασία λήψης αποφάσεων σε σχέση με την επιλογή των έργων θα πρέπει να τηρούνται κατάλληλοι κανόνες για την εξασφάλιση της διαφάνειας και την αποφυγή καταστάσεων σύγκρουσης συμφερόντων.».

               5)

               Στο άρθρο 38, η παράγραφος 2 αντικαθίσταται από το ακόλουθο κείμενο:
               «2.   Τα κράτη μέλη μπορούν, ύστερα από αίτηση, να καταβάλουν προκαταβολή στις ομάδες τοπικής δράσης. Το ποσό της προκαταβολής δεν μπορεί να υπερβαίνει το 20 % της δημόσιας ενίσχυσης για τις δαπάνες που αναφέρονται στο άρθρο 63 στοιχείο γ) του κανονισμού (ΕΚ) αριθ. 1698/2005, και η καταβολή της υπόκειται στη σύσταση τραπεζικής εγγύησης ή ισοδύναμης εγγύησης που αντιστοιχεί στο 110 % του ποσού της προκαταβολής. Η εγγύηση αποδεσμεύεται το αργότερο κατά την ολοκλήρωση της στρατηγικής τοπικής ανάπτυξης.
               Το άρθρο 24 παράγραφος 6 του κανονισμού (ΕΚ) αριθ. 65/2011 της Επιτροπής (4) δεν εφαρμόζεται για την πληρωμή που αναφέρεται στο πρώτο εδάφιο.

               6)

               Στο άρθρο 44 παράγραφος 3, προστίθεται το ακόλουθο εδάφιο:
               «Η μείωση της έκτασης της εκμετάλλευσης έως 10 % της έκτασης που καλύπτεται από την ανάληψη δέσμευσης θεωρείται ήσσονος σημασίας μεταβολή για τους σκοπούς του πρώτου εδαφίου.».

               7)

               Στο άρθρο 46 προστίθεται το ακόλουθο εδάφιο:
               «Προβλέπεται ρήτρα αναθεώρησης από το 2012 και μετά για τις δεσμεύσεις που αναλαμβάνονται για περίοδο μεταξύ πέντε και επτά ετών, σύμφωνα με τα άρθρα 39, 40 και 47 του κανονισμού (ΕΚ) αριθ. 1698/2005, η οποία παρατείνεται μετά το τέλος της υφιστάμενης περιόδου προγραμματισμού ώστε να καταστεί δυνατή η αναπροσαρμογή τους στο νομικό πλαίσιο της επόμενης περιόδου προγραμματισμού. Ωστόσο, τα κράτη μέλη μπορούν να αποφασίσουν την εισαγωγή της ρήτρας αναθεώρησης ήδη το 2011. Το δεύτερο εδάφιο εφαρμόζεται επίσης στον παρόν εδάφιο.».

               8)

               Το άρθρο 52 αντικαθίσταται από το ακόλουθο κείμενο:
               «Άρθρο 52
               1.   Όσον αφορά τις δράσεις χρηματοοικονομικής τεχνικής που αναφέρονται στο άρθρο 51 του παρόντος κανονισμού, οι δαπάνες που δηλώνονται στην Επιτροπή σύμφωνα με το άρθρο 26 παράγραφος 3 στοιχείο α) του κανονισμού (ΕΚ) αριθ. 1290/2005 είναι οι καταβληθείσες συνολικές δαπάνες για τη σύσταση ή τη συνεισφορά στα εν λόγω ταμεία.
               Εντούτοις, κατά την εξόφληση του υπολοίπου και την περάτωση του προγράμματος αγροτικής ανάπτυξης, σύμφωνα με το άρθρο 28 του κανονισμού (ΕΚ) αριθ. 1290/2005, οι επιλέξιμες δαπάνες είναι το σύνολο:

                           α)

                           των πληρωμών από έκαστο εκ των σχετικών ταμείων για επενδύσεις σε επιχειρήσεις, ή των χορηγηθεισών εγγυήσεων, περιλαμβανομένων των ποσών που έχουν δεσμευθεί ως εγγυήσεις από ταμεία εγγυήσεων·

                           β)

                           των επιλέξιμων δαπανών διαχείρισης.

                     Το ποσοστό συγχρηματοδότησης που πρέπει να εφαρμόζεται αντιστοιχεί στο ποσοστό συγχρηματοδότησης του μέτρου στο οποίο συνεισφέρει το ταμείο. Εάν το ταμείο συνεισφέρει σε περισσότερα μέτρα με διαφορετικά ποσοστά συγχρηματοδότησης, τα ποσοστά αυτά εφαρμόζονται κατ’ αναλογία της αντίστοιχης επιλέξιμης δαπάνης.
               Η διαφορά μεταξύ της συνεισφοράς του ΕΓΤΑΑ που έχει όντως καταβληθεί, σύμφωνα με το πρώτο εδάφιο, και των επιλέξιμων δαπανών σύμφωνα με τα στοιχεία α) ή β) του δεύτερου εδαφίου εκκαθαρίζεται στο πλαίσιο των ετήσιων λογαριασμών του τελευταίου έτους εφαρμογής του προγράμματος. Οι λογαριασμοί αυτοί περιλαμβάνουν τα αναγκαία λεπτομερή δημοσιονομικά στοιχεία.
               2.   Σε περίπτωση που το ΕΓΤΑΑ συγχρηματοδοτεί πράξεις που περιλαμβάνουν ταμεία εγγυήσεων για αποπληρωτέες επενδύσεις σύμφωνα με το άρθρο 50 του παρόντος κανονισμού, διενεργείται η κατάλληλη αξιολόγηση ex ante των αναμενόμενων απωλειών, λαμβανομένων υπόψη των υφιστάμενων πρακτικών της αγοράς για παρόμοιες πράξεις του είδους των επενδύσεων και της σχετικής αγοράς. Η αξιολόγηση των αναμενόμενων απωλειών μπορεί να αναθεωρηθεί, εάν δικαιολογείται από μεταγενέστερες συνθήκες της αγοράς. Οι πόροι που προορίζονται για την κάλυψη εγγυήσεων αντικατοπτρίζουν την αξιολόγηση αυτή.
               3.   Οι πόροι που επιστρέφονται στην πράξη κατά την περίοδο προγραμματισμού από επενδύσεις ταμείων ή που απομένουν αφού καλυφθεί η εγγύηση, επαναχρησιμοποιούνται από το ταμείο σύμφωνα με τη συμφωνία χρηματοδότησης που αναφέρεται στο άρθρο 51 παράγραφος 6 του παρόντος κανονισμού, ή εκκαθαρίζονται στο πλαίσιο των ετήσιων λογαριασμών. Μετά την τελική ημερομηνία επιλεξιμότητας του προγράμματος αγροτικής ανάπτυξης, οι πόροι που επιστρέφονται στην πράξη από επενδύσεις ταμείων ή που απομένουν αφού καλυφθούν όλες οι εγγυήσεις, επαναχρησιμοποιούνται από τα σχετικά κράτη μέλη προς όφελος μεμονωμένων επιχειρήσεων.
               Οι τόκοι που αποφέρουν τα προγράμματα αγροτικής ανάπτυξης στα ταμεία πρέπει να χρησιμοποιούνται σύμφωνα με το πρώτο εδάφιο.».

               9)

               Στο άρθρο 53 παράγραφος 1, το πρώτο εδάφιο αντικαθίσταται από το ακόλουθο κείμενο:
               «Τα κράτη μέλη καθορίζουν, κατά περίπτωση, το ύψος της ενίσχυσης που προβλέπεται στα άρθρα 27, 31, 37 έως 41, και 43 έως 49 του κανονισμού (ΕΚ) αριθ. 1698/2005 βάσει των κλιμάκων τιμών και των συνήθων υποθέσεων διαφυγόντος εισοδήματος.».

               10)

               Στο άρθρο 54 παράγραφος 1, η εισαγωγική πρόταση του πρώτου εδαφίου αντικαθίσταται από το ακόλουθο κείμενο:
               «Οι συνεισφορές δικαιούχων του δημοσίου ή του ιδιωτικού τομέα σε είδος, συγκεκριμένα η παροχή αγαθών ή υπηρεσιών για τα οποία πραγματοποιούνται πληρωμές τοις μετρητοίς χωρίς να τεκμηριώνονται από τιμολόγια ή έγγραφα ισοδύναμης αποδεικτικής αξίας, μπορούν να είναι επιλέξιμες δαπάνες υπό την προϋπόθεση ότι πληρούνται οι ακόλουθοι όροι:».

               11)

               Στο άρθρο 55, η παράγραφος 2 αντικαθίσταται από το ακόλουθο κείμενο:
               «2.   Στην περίπτωση των γεωργικών επενδύσεων, η αγορά δικαιωμάτων παραγωγής γεωργικών προϊόντων, δικαιωμάτων ενίσχυσης, ζώων, ετήσιων φυτών και φύτευσής τους δεν είναι επιλέξιμη για επενδυτική στήριξη.
               Οι επενδύσεις με σκοπό την απλή αντικατάσταση δεν είναι επιλέξιμες.
               Ωστόσο, στις περιπτώσεις αποκατάστασης του γεωργικού δυναμικού που έχει πληγεί από φυσικές καταστροφές, σύμφωνα με το άρθρο 20 στοιχείο β) σημείο vi) του κανονισμού (ΕΚ) αριθ. 1698/2005, οι δαπάνες για την αγορά ζώων και για επενδύσεις αντικατάστασης μπορούν να θεωρηθούν επιλέξιμες δαπάνες.».

               12)

               Το άρθρο 56 αντικαθίσταται από το ακόλουθο κείμενο:
               «Άρθρο 56
               1.   Κατά παρέκκλιση από το άρθρο 24 παράγραφος 6 του κανονισμού (ΕΚ) αριθ. 65/2011, τα κράτη μέλη δύνανται, ύστερα από αίτηση, να καταβάλουν προκαταβολή σε δικαιούχους επενδυτικής στήριξης. Όσον αφορά τους δικαιούχους του δημόσιου τομέα, η προκαταβολή αυτή είναι δυνατόν να παρασχεθεί στους δήμους και στις ενώσεις τους, στις περιφερειακές αρχές και στους οργανισμούς δημοσίου δικαίου.
               2.   Το ύψος της προκαταβολής δεν υπερβαίνει το 50 % της δημόσιας ενίσχυσης που συνδέεται με την επένδυση, η δε πληρωμή της εξαρτάται από την παροχή τραπεζικής εγγύησης ή ισοδύναμης εγγύησης, η οποία αντιστοιχεί στο 110 % του ποσού της προκαταβολής.
               Η διευκόλυνση που παρέχεται ως εγγύηση από δημόσια αρχή θεωρείται ισοδύναμη με την εγγύηση που αναφέρεται στο πρώτο εδάφιο, υπό τον όρο ότι η αρχή αναλαμβάνει την υποχρέωση να καταβάλει το καλυπτόμενο από την εγγύηση ποσό σε περίπτωση που δεν θεμελιώνεται δικαίωμα στην καταβληθείσα προκαταβολή.
               3.   Η εγγύηση μπορεί να αποδεσμευτεί όταν ο αρμόδιος οργανισμός πληρωμής εξακριβώσει ότι το ποσό της πραγματικής δαπάνης που αντιστοιχεί στη δημόσια ενίσχυση που σχετίζεται με την επένδυση υπερβαίνει το ποσό της προκαταβολής.».

         Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Το άρθρο 1 παράγραφος 12, όσον αφορά το άρθρο 56 παράγραφος 2 πρώτο εδάφιο του κανονισμού (ΕΚ) αριθ. 1974/2006, εφαρμόζεται από την 1η Ιανουαρίου 2011.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 14 Ιουλίου 2011.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 277 της 21.10.2005, σ. 1.

      (2)  ΕΕ L 368 της 23.12.2006, σ. 15.

      (3)  ΕΕ L 140 της 5.6.2009, σ. 16.».

      (4)  ΕΕ L 25 της 28.1.2011, σ. 8.».


title: Εκτελεστικός κανονισμός (ΕΕ) αριθ. 855/2010 του Συμβουλίου, της 27ης Σεπτεμβρίου 2010 , σχετικά με την τροποποίηση του κανονισμού (ΕΚ) αριθ. 1631/2005 για την επιβολή οριστικού δασμού αντιντάμπινγκ στις εισαγωγές τριχλωροϊσοκυανουρικού οξέος, καταγωγής, μεταξύ άλλων, Λαϊκής Δημοκρατίας της Κίνας

text:
               29.9.2010

               EL

               Επίσημη Εφημερίδα της Ευρωπαϊκής Ένωσης

               L 254/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 855/2010 ΤΟΥ ΣΥΜΒΟΥΛΊΟΥ
   της 27ης Σεπτεμβρίου 2010
   σχετικά με την τροποποίηση του κανονισμού (ΕΚ) αριθ. 1631/2005 για την επιβολή οριστικού δασμού αντιντάμπινγκ στις εισαγωγές τριχλωροϊσοκυανουρικού οξέος, καταγωγής, μεταξύ άλλων, Λαϊκής Δημοκρατίας της Κίνας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός») και ιδίως το άρθρο 9 παράγραφος 4 και το άρθρο 11 παράγραφοι 3, 5 και 6,
   την πρόταση που υπέβαλε η Ευρωπαϊκή Επιτροπή κατόπιν διαβουλεύσεων με τη συμβουλευτική επιτροπή,
   Εκτιμώντας τα ακόλουθα:
   A.   ΔΙΑΔΙΚΑΣΙΑ

   1.   Ισχύοντα μέτρα

               (1)

               Τον Οκτώβριο του 2005, το Συμβούλιο, με τον κανονισμό (ΕΚ) αριθ. 1631/2005 (2), (ο «αρχικός κανονισμός») επέβαλε οριστικό δασμό αντιντάμπινγκ στις εισαγωγές τριχλωροϊσοκυανουρικού οξέος («TCCA») καταγωγής Λαϊκής Δημοκρατίας της Κίνας («ΛΔΚ»). Τα ποσοστά δασμών κυμαίνονται από 7,3 % έως 42,6 %.

         2.   Αίτηση επανεξέτασης

               (2)

               Το 2009, η Επιτροπή έλαβε μια αίτηση για τη διενέργεια μερικής ενδιάμεσης επανεξέτασης σύμφωνα με το άρθρο 11 παράγραφος 3 του βασικού κανονισμού. Η αίτηση, το πεδίο εφαρμογής της οποίας περιοριζόταν στην εξέταση του ντάμπινγκ, υποβλήθηκε από έναν κινέζο παραγωγό-εξαγωγέα, την εταιρεία Heze Huayi Chemical Co., Ltd («Heze» ή «ο αιτών»). Ο οριστικός δασμός αντιντάμπινγκ που εφαρμόζεται στα προϊόντα του αιτούντα είναι 14,1 %.

               (3)

               Στην αίτησή του, ο αιτών υποστήριξε ότι είχαν αλλάξει οι περιστάσεις βάσει των οποίων επιβλήθηκε το μέτρο και ότι οι πραγματοποιηθείσες αλλαγές είχαν μόνιμο χαρακτήρα. Ο αιτών προσκόμισε εκ πρώτης όψεως αποδεικτικά στοιχεία σύμφωνα με τα οποία η συνέχιση της επιβολής του μέτρου στο σημερινό επίπεδο δεν είναι πλέον αναγκαία για την αντιστάθμιση του ντάμπινγκ.

               (4)

               Ιδίως, η αίτηση βασίζεται στον ισχυρισμό ότι το κόστος της μονάδας TCCA του αιτούντα έχει μειωθεί σημαντικά από την αρχική έρευνα και έπειτα επειδή:

                           —

                           ο αιτών παράγει τις κύριες πρώτες ύλες που χρειάζονται για την παραγωγή του προϊόντος που αποτελεί αντικείμενο έρευνας· και

                           —

                           ο αιτών έχει αυξήσει την παραγωγική του ικανότητα.

         3.   Έναρξη επανεξέτασης

               (5)

               Κατόπιν διαβούλευσης με τη συμβουλευτική επιτροπή, η Επιτροπή κατέληξε στο συμπέρασμα ότι υπάρχουν επαρκή αποδεικτικά στοιχεία για την έναρξη επανεξέτασης και ξεκίνησε στις 2 Ιουλίου 2009 μια επανεξέταση (3) σύμφωνα με το άρθρο 11 παράγραφος 3 του βασικού κανονισμού, η οποία περιορίζεται στην εξέταση του ντάμπινγκ σε ό,τι αφορά τον αιτούντα.

         4.   Υπό εξέταση προϊόν και ομοειδές προϊόν

               (6)

               Το υπό εξέταση προϊόν στο πλαίσιο της τρέχουσας επανεξέτασης είναι το ίδιο με αυτό που περιγράφεται στον αρχικό κανονισμό, το τριχλωροϊσοκυανουρικό οξύ και τα εξ αυτού παρασκευάσματα, το επονομαζόμενο επίσης «symclosene» με τη διεθνή κοινή ονομασία του (ΙΝΝ), καταγωγής Λαϊκής Δημοκρατίας της Κίνας («το υπό εξέταση προϊόν»), που σήμερα υπάγεται στους κωδικούς ΣΟ ex 2933 69 80 και ex 3808 94 20.

               (7)

               Το προϊόν που παράγεται και πωλείται στην εγχώρια αγορά της Κίνας και αυτό που εξάγεται στην Ένωση έχουν τα ίδια βασικά φυσικά, τεχνικά και χημικά χαρακτηριστικά και χρήσεις και, συνεπώς, θεωρούνται ομοειδή κατά την έννοια του άρθρου 1 παράγραφος 4 του βασικού κανονισμού.

         5.   Ενδιαφερόμενα μέρη

               (8)

               Η Επιτροπή ενημέρωσε επίσημα τον αιτούντα, τον κλάδο παραγωγής της Ένωσης καθώς και τους εκπροσώπους της κυβέρνησης της χώρας εξαγωγής για την έναρξη της επανεξέτασης.

               (9)

               Τα ενδιαφερόμενα μέρη είχαν τη δυνατότητα να εκθέσουν γραπτώς τις απόψεις τους και να ζητήσουν ακρόαση εντός της προθεσμίας που προβλεπόταν στην ανακοίνωση για την έναρξη διαδικασίας.

               (10)

               Η Επιτροπή, προκειμένου να λάβει τις πληροφορίες που θεωρούνται αναγκαίες για την έρευνά της, απέστειλε ένα έντυπο αίτησης για την αναγνώριση καθεστώτος οικονομίας της αγοράς («ΚΟΑ») και ένα ερωτηματολόγιο στον αιτούντα και έλαβε απαντήσεις εντός των προθεσμιών που ορίστηκαν για τον σκοπό αυτό. Η Επιτροπή ζήτησε και επαλήθευσε όλες τις πληροφορίες που έκρινε αναγκαίες για τον καθορισμό του ντάμπινγκ και πραγματοποίησε επίσκεψη επαλήθευσης στις εγκαταστάσεις του αιτούντα.

         6.   Περίοδος της έρευνας

               (11)

               Η έρευνα για την πρακτική ντάμπινγκ κάλυψε την περίοδο από την 1η Ιουλίου 2008 μέχρι τις 30 Ιουνίου 2009 («ΠΕ»).

         Β.   ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ

   1.   Καθεστώς οικονομίας της αγοράς («ΚΟΑ»)

               (12)

               Σύμφωνα με το άρθρο 2 παράγραφος 7 στοιχείο β) του βασικού κανονισμού, κατά τις έρευνες αντιντάμπινγκ που αφορούν εισαγωγές από τη ΛΔΚ, η κανονική αξία καθορίζεται σύμφωνα με το άρθρο 2 παράγραφοι 1 έως 6 του βασικού κανονισμού για τους παραγωγούς για τους οποίους διαπιστώνεται ότι πληρούν τα κριτήρια του άρθρου 2 παράγραφος 7 στοιχείο γ) του βασικού κανονισμού, δηλαδή όταν αποδεικνύεται ότι επικρατούν συνθήκες οικονομίας της αγοράς όσον αφορά την κατασκευή και την πώληση του ομοειδούς προϊόντος. Αυτά τα κριτήρια περιγράφονται συνοπτικά κατωτέρω:

                           —

                           οι επιχειρηματικές αποφάσεις λαμβάνονται βάσει στοιχείων της αγοράς χωρίς σημαντική κρατική παρέμβαση και το κόστος αντανακλά τις τιμές της αγοράς·

                           —

                           οι εταιρείες διατηρούν συγκεκριμένη σειρά βασικών λογιστικών βιβλίων για τα οποία διενεργείται ανεξάρτητος λογιστικός έλεγχος σύμφωνα με τα διεθνή λογιστικά πρότυπα (ΔΛΠ) και τα οποία χρησιμοποιούνται για όλους τους σκοπούς·

                           —

                           δεν υπάρχουν μείζονες στρεβλώσεις προερχόμενες από την προηγούμενη περίοδο κατά την οποία δεν είχε αναγνωριστεί το καθεστώς οικονομίας της αγοράς·

                           —

                           οι νόμοι σχετικά με την πτώχευση και το ιδιοκτησιακό καθεστώς εγγυώνται σταθερότητα και ασφάλεια δικαίου·

                           —

                           οι συναλλαγματικές ισοτιμίες πραγματοποιούνται σε τιμές αγοράς.

               (13)

               Κατά την έρευνα διαπιστώθηκε ότι ο αιτών πληρούσε και τα πέντε κριτήρια ΚΟΑ. Διαπιστώθηκε ακόμη ότι κατά τη διάρκεια της περιόδου έρευνας (ΠΕ), η εταιρεία Heze λάμβανε τις επιχειρηματικές της αποφάσεις χωρίς κρατική παρέμβαση ή χωρίς να προκαλούνται στρεβλώσεις λόγω του ότι δεν ίσχυε καθεστώς οικονομίας της αγοράς. Η Heze διέπεται, χωρίς καμία παρέκκλιση, από την κινεζική νομοθεσία περί πτώχευσης και ιδιοκτησίας. Η εταιρεία διαθέτει λογιστικά μητρώα και λογιστικό σύστημα που υπόκεινται σε ανεξάρτητο έλεγχο και διαπιστώθηκε ότι η πρακτική της ήταν σύμφωνη προς τις διεθνώς αποδεκτές γενικές αρχές λογιστικής και τα ΔΛΠ. Διαπιστώθηκε επίσης ότι οι δαπάνες και οι τιμές αντικατόπτριζαν τις τιμές της αγοράς και ότι o καθορισμός των συναλλαγματικών ισοτιμιών πραγματοποιούνταν σε τιμές αγοράς.

               (14)

               Βάσει των ανωτέρω πραγματικών περιστατικών και εκτιμήσεων, είναι δυνατό να χορηγηθεί ΚΟΑ στον αιτούντα.

         2.   Κανονική αξία

               (15)

               Για τον καθορισμό της κανονικής αξίας εξετάστηκε αρχικά κατά πόσον ο συνολικός όγκος εγχώριων πωλήσεων του ομοειδούς προϊόντος της εταιρείας Heze ήταν αντιπροσωπευτικός σε σύγκριση με το συνολικό όγκο εξαγωγικών πωλήσεών του στην Ένωση. Σύμφωνα με το άρθρο 2 παράγραφος 2 του βασικού κανονισμού, οι εγχώριες πωλήσεις θεωρούνται αντιπροσωπευτικές, όταν ο συνολικός όγκος τους ανέρχεται τουλάχιστον στο 5 % του συνολικού όγκου των αντίστοιχων εξαγωγικών πωλήσεων στην Ένωση. Η Επιτροπή διαπίστωσε ότι το TCCA πωλούνταν στην εγχώρια αγορά από τον αιτούντα σε συνολικά αντιπροσωπευτικούς όγκους.

               (16)

               Στη συνέχεια, προσδιορίστηκαν εκείνοι οι τύποι του ομοειδούς προϊόντος που πωλούνταν στην εγχώρια αγορά από τον αιτούντα και ήταν πανομοιότυποι ή άμεσα συγκρίσιμοι με τους τύπους που εξήχθησαν στην Ένωση.

               (17)

               Για κάθε τύπο που πωλήθηκε από την εταιρεία Heze στην εγχώρια αγορά και που αποδείχθηκε ότι ήταν άμεσα συγκρίσιμος με τον τύπο που πωλήθηκε προς εξαγωγή στην Ένωση, διαπιστώθηκε το κατά πόσον οι πραγματοποιηθείσες εγχώριες πωλήσεις είχαν αντιπροσωπευτικό όγκο για τους σκοπούς του άρθρου 2 παράγραφος 2 του βασικού κανονισμού. Οι εγχώριες πωλήσεις ενός ειδικού τύπου θεωρούνταν αρκετά αντιπροσωπευτικές όταν, κατά την περίοδο έρευνας, ο συνολικός όγκος των εγχώριων πωλήσεων του εν λόγω τύπου αντιπροσώπευε το 5 % ή περισσότερο του συνολικού όγκου πωλήσεων του συγκρίσιμου τύπου που εξήχθη στην Ένωση.

               (18)

               Εξετάστηκε ακόμη το κατά πόσον οι εγχώριες πωλήσεις κάθε τύπου μπορούσαν να θεωρηθούν ότι πραγματοποιήθηκαν στο πλαίσιο συνήθων εμπορικών πράξεων, σύμφωνα με το άρθρο 2 παράγραφος 4 του βασικού κανονισμού. Τούτο επιτεύχθηκε μέσω του προσδιορισμού της αναλογίας των επικερδών πωλήσεων σε ανεξάρτητους πελάτες στην εγχώρια αγορά κάθε εξαγόμενου τύπου του υπό εξέταση προϊόντος κατά την περίοδο έρευνας.

               (19)

               Στις περιπτώσεις όπου ο όγκος των πωλήσεων ενός τύπου του προϊόντος, το οποίο πωλείται σε καθαρή τιμή πώλησης ίση με ή υψηλότερη από το υπολογισθέν κόστος παραγωγής, αντιστοιχούσε σε άνω του 80 % του συνολικού όγκου πωλήσεων του συγκεκριμένου τύπου, και στις περιπτώσεις όπου η μέση σταθμισμένη τιμή αυτού του τύπου ήταν ίση με ή υψηλότερη από το μοναδιαίο κόστος παραγωγής του, η κανονική αξία καθορίστηκε με βάση την πραγματική εγχώρια τιμή. Αυτή η τιμή υπολογίστηκε ως ο σταθμισμένος μέσος όρος των τιμών όλων των εγχώριων πωλήσεων αυτού του τύπου κατά την ΠΕ, ανεξάρτητα από το αν αυτές οι πωλήσεις ήταν επικερδείς ή όχι.

               (20)

               Στις περιπτώσεις όπου ο όγκος των κερδοφόρων πωλήσεων ενός τύπου του προϊόντος αντιπροσώπευε 80 % ή λιγότερο του συνολικού όγκου πωλήσεων του συγκεκριμένου τύπου, ή εφόσον ο σταθμισμένος μέσος όρος των τιμών των εν λόγω πωλήσεων ήταν κατώτερος από το μοναδιαίο κόστος παραγωγής, η κανονική αξία βασίστηκε στην πραγματική εγχώρια τιμή, η οποία υπολογίστηκε ως σταθμισμένους μέσος όρος μόνο των κερδοφόρων εγχώριων πωλήσεων του εν λόγω τύπου κατά τη διάρκεια της ΠΕ.

               (21)

               Στις περιπτώσεις που δεν ήταν δυνατό να χρησιμοποιηθούν για τον καθορισμό της κανονικής αξίας οι εγχώριες τιμές ενός συγκεκριμένου τύπου προϊόντος που πουλούσε η Heze, χρειάστηκε να εφαρμοστεί άλλη μέθοδος. Στο πλαίσιο αυτό, η Επιτροπή χρησιμοποίησε κατασκευασμένη κανονική αξία. Σύμφωνα με το άρθρο 2 παράγραφος 3 του βασικού κανονισμού, η κανονική αξία κατασκευάσθηκε με την προσθήκη, στο κόστος κατασκευής των εξαγόμενων τύπων προϊόντων, ενός εύλογου ποσού για τα έξοδα πώλησης και για τα γενικά και διοικητικά έξοδα (Π&ΓΔ), καθώς και ενός εύλογου περιθωρίου κέρδους. Σύμφωνα με το άρθρο 2 παράγραφος 6 του βασικού κανονισμού, τα ποσά για τα (Π&ΓΔ) και το περιθώριο κέρδους βασίστηκαν στον μέσο όρο των Π&ΓΔ και του περιθωρίου κέρδους των πωλήσεων της εταιρείας Heze στο πλαίσιο συνήθων εμπορικών πράξεων του ομοειδούς προϊόντος.

               (22)

               Σύμφωνα με τη μεθοδολογία που χρησιμοποιήθηκε στην αρχική έρευνα υπολογίστηκε το κόστος κατασκευής για δύο τύπους προϊόντων. Λαμβάνοντας υπόψη τις πληροφορίες που υπέβαλε ο αιτών, ένα κατασκευαστικό κόστος υπολογίστηκε για κόκκους και δισκία και ένα δεύτερο για σκόνη.

         3.   Τιμή εξαγωγής

               (23)

               Επειδή το υπό εξέταση προϊόν εξήχθη απευθείας σε ανεξάρτητους πελάτες στην Ένωση, η τιμή εξαγωγής καθορίστηκε σύμφωνα με το άρθρο 2 παράγραφος 8 του βασικού κανονισμού, δηλαδή με βάση τις πράγματι καταβληθείσες ή καταβλητέες τιμές εξαγωγής του προϊόντος όταν πωλείται για εξαγωγή στην Ένωση.

         4.   Σύγκριση

               (24)

               Ο μέσος όρος κανονικής αξίας και ο μέσος όρος τιμής εξαγωγής για κάθε τύπο του υπό εξέταση προϊόντος συγκρίθηκαν με βάση την τιμή «εκ του εργοστασίου» και στο ίδιο στάδιο εμπορίας. Για να εξασφαλιστεί ορθή σύγκριση μεταξύ της κανονικής αξίας και της τιμής εξαγωγής, λήφθηκαν υπόψη, σύμφωνα με το άρθρο 2 παράγραφος 10 του βασικού κανονισμού, οι διαφορετικοί παράγοντες οι οποίοι, κατά τους ισχυρισμούς και όπως απεδείχθη, επηρέασαν τις τιμές και τη συγκρισιμότητα των τιμών. Για το σκοπό αυτό, έγιναν αναπροσαρμογές, όπου αυτό κρίθηκε σκόπιμο και αιτιολογημένο, για τις διαφορές του κόστους μεταφοράς, των θαλάσσιων ναύλων και του κόστους ασφάλισης, του χειρισμού, του κόστους πίστωσης, καθώς και των τραπεζικών τελών. Επιπλέον, διαπιστώθηκε ότι ο ΦΠΑ είχε εν μέρει επιστραφεί όταν το υπό εξέταση προϊόν πωλήθηκε για εξαγωγή στην Ένωση. Συνεπώς, ο πληρωτέος ΦΠΑ για τις εγχώριες πωλήσεις είχε προσαρμοστεί αντιστοίχως σύμφωνα με το άρθρο 2 παράγραφος 10 στοιχείο β) του βασικού κανονισμού.

               (25)

               Όσον αφορά την προσαρμογή του κόστους συσκευασίας, ο αιτών ζήτησε προσαρμογή όσον αφορά τα έξοδα συσκευασίας τόσο στην αγορά της Κίνας όσο και στην αγορά της Ένωσης. Από την επαλήθευση προέκυψε ότι το εν λόγω κόστος είχε συμπεριληφθεί επίσης στο κόστος παραγωγής του προϊόντος ανεξάρτητα από το αν προοριζόταν για πώληση: στην εγχώρια αγορά ή για εξαγωγή. Συνεπώς, η προσαρμογή που ζητήθηκε δεν έγινε αποδεκτή ούτε στην εγχώρια αγορά ούτε στην αγορά εξαγωγών.

         5.   Περιθώριο ντάμπινγκ

               (26)

               Όπως προβλέπεται στο άρθρο 2 παράγραφος 11 του βασικού κανονισμού, η μέση σταθμισμένη κανονική αξία ανά τύπο συγκρίθηκε με τη μέση σταθμισμένη τιμή εξαγωγής του αντίστοιχου τύπου του υπό εξέταση προϊόντος. Με τη σύγκριση αυτή αποδείχθηκε η ύπαρξη πρακτικής ντάμπινγκ.

               (27)

               Το περιθώριο ντάμπινγκ της Heze, εκφραζόμενο ως ποσοστό της καθαρής τιμής, ελεύθερο στα σύνορα της Ένωσης, πριν από την καταβολή δασμού, διαπιστώθηκε ότι είναι 3,2 %.

         Γ.   ΔΙΑΡΚΗΣ ΧΑΡΑΚΤΗΡΑΣ ΤΗΣ ΜΕΤΑΒΟΛΗΣ ΤΩΝ ΣΥΝΘΗΚΩΝ

               (28)

               Σύμφωνα με το άρθρο 11 παράγραφος 3 του βασικού κανονισμού, εξετάστηκε επίσης κατά πόσον η διαπιστωθείσα μεταβολή των συνθηκών ήταν δυνατόν να θεωρηθεί εύλογα διαρκούς χαρακτήρα.

               (29)

               Ο αιτών συνεργάστηκε πλήρως στην παρούσα ενδιάμεση επανεξέταση, ενώ τα στοιχεία που συλλέχθηκαν και επαληθεύτηκαν επιτρέπουν να προσδιοριστεί περιθώριο ντάμπινγκ με βάση τις ατομικές τιμές του εξαγωγής προς την Ένωση. Το αποτέλεσμα του εν λόγω υπολογισμού υποδηλώνει ότι δεν δικαιολογείται πλέον η συνεχιζόμενη εφαρμογή του μέτρου στο τρέχον επίπεδό του.

               (30)

               Τα στοιχεία που προέκυψαν και επαληθεύτηκαν στην έρευνα έδειξαν μείωση του επιπέδου ντάμπινγκ γεγονός που εξηγείται από τη μείωση της διάρθρωσης του κόστους της εταιρείας. Οι κύριοι παράγοντες για την προώθηση της μείωσης στη διάρθρωση του κόστους είναι η εσωτερική παραγωγή της κύριας πρώτης ύλης και η επέκταση της ικανότητας παραγωγής του αιτούντα.

               (31)

               Επίσης διαπιστώθηκε ότι από την αρχική έρευνα και έπειτα οι τιμές εξαγωγής της Heze σε όλες τις αγορές αυξήθηκαν. Ιδίως, οι τιμές εξαγωγής προς την Ένωση αντιστοιχούν στις τιμές εξαγωγής της εταιρείας προς τρίτες χώρες. Τα στοιχεία που συλλέχθηκαν επιτόπου έδειξαν ότι η εταιρεία έχει πολλούς πελάτες στην Ένωση με παρόμοια επίπεδα τιμών. Η σταθερή συμπεριφορά του αιτούντα στην αγορά δείχνει ότι οι αλλαγές στις συνθήκες έχουν διαρκή χαρακτήρα.

               (32)

               Με βάση τα προαναφερθέντα, εκτιμάται επομένως ότι οι περιστάσεις που οδήγησαν στην έναρξη της παρούσας επανεξέτασης δεν είναι πιθανό να αλλάξουν στο άμεσο μέλλον κατά τρόπο που να επηρεάζει τα συμπεράσματα της παρούσας επανεξέτασης. Συνεπώς, συμπεραίνεται ότι οι αλλαγές θεωρείται ότι έχουν διαρκή χαρακτήρα και ότι η εφαρμογή του μέτρου στο σημερινό του επίπεδο δεν δικαιολογείται πλέον.

         Δ.   ΜΕΤΡΑ ΑΝΤΙΝΤΑΜΠΙΝΓΚ

               (33)

               Με βάση τα αποτελέσματα της παρούσας έρευνας επανεξέτασης, θεωρείται σκόπιμο να τροποποιηθεί ο δασμός αντιντάμπινγκ που εφαρμόζεται στις εισαγωγές του υπό εξέταση προϊόντος από την Heze σε 3,2 %,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Η εγγραφή σχετικά με την εταιρεία Heze Huayi Chemical Co. Limited, στον πίνακα στο άρθρο 1 παράγραφος 2 του κανονισμού (ΕΚ) αριθ. 1631/2005 αντικαθίσταται από τα εξής:

                  «ΛΔΚ

                  Heze Huayi Chemical Co. Limited

                  3,2 %

                  A629»

   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 27 Σεπτεμβρίου 2010.

            Για το Συμβούλιο

            Ο Πρόεδρος

         K. PEETERS

      (1)  ΕΕ L 343 της 22.12.2009, σ. 51.

      (2)  ΕΕ L 261 της 7.10.2005, σ. 1.

      (3)  ΕΕ C 150 της 2.7.2009, σ. 14 («Ανακοίνωση για την έναρξη διαδικασίας»).


title: Εκτελεστικός κανονισμός (ΕΕ) αριθ. 569/2014 της Επιτροπής, της 23ης Μαΐου 2014 , σχετικά με την τροποποίηση του εκτελεστικού κανονισμού (ΕΕ) αριθ. 1389/2011 του Συμβουλίου για την επιβολή οριστικού δασμού αντιντάμπινγκ στις εισαγωγές τριχλωροϊσοκυανουρικού οξέος, καταγωγής Λαϊκής Δημοκρατίας της Κίνας, έπειτα από επανεξέταση ως προς «νέο εξαγωγέα» σύμφωνα με το άρθρο 11 παράγραφος 4 του κανονισμού (ΕΚ) αριθ. 1225/2009 του Συμβουλίου

text:
               27.5.2014

               EL

               Επίσημη Εφημερίδα της Ευρωπαϊκής Ένωσης

               L 157/80

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 569/2014 ΤΗΣ ΕΠΙΤΡΟΠΉΣ
   της 23ης Μαΐου 2014
   σχετικά με την τροποποίηση του εκτελεστικού κανονισμού (ΕΕ) αριθ. 1389/2011 του Συμβουλίου για την επιβολή οριστικού δασμού αντιντάμπινγκ στις εισαγωγές τριχλωροϊσοκυανουρικού οξέος, καταγωγής Λαϊκής Δημοκρατίας της Κίνας, έπειτα από επανεξέταση ως προς «νέο εξαγωγέα» σύμφωνα με το άρθρο 11 παράγραφος 4 του κανονισμού (ΕΚ) αριθ. 1225/2009 του Συμβουλίου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 11 παράγραφος 4,
   Εκτιμώντας τα ακόλουθα:
   Α.   ΙΣΧΥΟΝΤΑ ΜΕΤΡΑ

               (1)

               Τον Οκτώβριο του 2005 το Συμβούλιο επέβαλε οριστικά μέτρα αντιντάμπινγκ στις εισαγωγές τριχλωροϊσοκυανουρικού οξέος («TCCA»), καταγωγής Λαϊκής Δημοκρατίας της Κίνας («ΛΔΚ»), με τον κανονισμό (ΕΚ) αριθ. 1631/2005 (2) («ο αρχικός κανονισμός»). Οι δασμολογικοί συντελεστές αντιντάμπινγκ κυμαίνονταν από 7,3 % ως 42,6 %.

               (2)

               Με τον εκτελεστικό κανονισμό (ΕΕ) αριθ. 855/2010 (3), το Συμβούλιο τροποποίησε τον αρχικό κανονισμό μειώνοντας τον δασμολογικό συντελεστή αντιντάμπινγκ για έναν παραγωγό-εξαγωγέα σε 3,2 %.

               (3)

               Έπειτα από επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του βασικού κανονισμού, το Συμβούλιο επέβαλε οριστικά μέτρα αντιντάμπινγκ, με τον εκτελεστικό κανονισμό (ΕΕ) αριθ. 1389/2011 (4), τα οποία ήταν ατομικοί δασμοί που κυμαίνονταν από 3,2 % ως 40,5 %, με δασμό υπολοίπων εταιρειών 42,6 % στις εισαγωγές TCCA καταγωγής ΛΔΚ.

         Β.   ΤΡΕΧΟΥΣΑ ΔΙΑΔΙΚΑΣΙΑ

   1.   Αίτηση επανεξέτασης

               (4)

               Στις 3 Μαΐου 2013 η Ευρωπαϊκή Επιτροπή («η Επιτροπή») έλαβε αίτηση για την κίνηση διαδικασίας επανεξέτασης για «νέο εξαγωγέα», σύμφωνα με το άρθρο 11 παράγραφος 4 του βασικού κανονισμού. Η αίτηση υποβλήθηκε από την εταιρεία Liaocheng City Zhonglian Industry Co. Ltd. («ο αιτών»), παραγωγό-εξαγωγέα της ΛΔΚ.

               (5)

               Ο αιτών ισχυρίστηκε ότι δεν πραγματοποίησε εξαγωγές TCCA στην Ένωση κατά την περίοδο της αρχικής έρευνας, δηλαδή από την 1η Απριλίου 2003 έως την 31η Μαρτίου 2004 («περίοδος της αρχικής έρευνας»).

               (6)

               Επιπλέον, ο αιτών ισχυρίστηκε ότι δεν συνδεόταν με κανέναν από τους παραγωγούς-εξαγωγείς TCCA που υπόκεινται στα προαναφερόμενα μέτρα αντιντάμπινγκ.

               (7)

               Ο αιτών ισχυρίστηκε ακόμη ότι άρχισε να εξάγει TCCA στην Ένωση μετά το πέρας της περιόδου της αρχικής έρευνας.

         2.   Έναρξη επανεξέτασης για «νέο εξαγωγέα»

               (8)

               Η Επιτροπή εξέτασε τα εκ πρώτης όψεως αποδεικτικά στοιχεία που υπέβαλε ο αιτών και έκρινε ότι ήταν επαρκή για να κινήσει διαδικασία επανεξέτασης σύμφωνα με το άρθρο 11 παράγραφος 4 του βασικού κανονισμού. Μετά τις διαβουλεύσεις με τη συμβουλευτική επιτροπή και αφού δόθηκε η ευκαιρία στον ενδιαφερόμενο κλάδο παραγωγής της Ένωσης να υποβάλει τις παρατηρήσεις του, η Επιτροπή κίνησε, δυνάμει του κανονισμού (ΕΕ) αριθ. 809/2013 (5), τη διαδικασία επανεξέτασης του εκτελεστικού κανονισμού (ΕΕ) αριθ. 1389/2011 όσον αφορά τον αιτούντα.

               (9)

               Σύμφωνα με τον κανονισμό (ΕΕ) αριθ. 809/2013, ο δασμός αντιντάμπινγκ που επιβλήθηκε με τον εκτελεστικό κανονισμό (ΕΕ) αριθ. 1389/2011 καταργήθηκε όσον αφορά τις εισαγωγές TCCA το οποίο παράγεται και πωλείται για εξαγωγές στην Ένωση από τον αιτούντα. Ταυτόχρονα, δυνάμει του άρθρου 14 παράγραφος 5 του βασικού κανονισμού, οι τελωνειακές αρχές κλήθηκαν να λάβουν τα κατάλληλα μέτρα για την καταγραφή των εν λόγω εισαγωγών.

         3.   Υπό εξέταση προϊόν

               (10)

               Το προϊόν που αφορά η παρούσα διαδικασία επανεξέτασης είναι το ίδιο με το προϊόν του αρχικού κανονισμού, τριχλωροϊσοκυανουρικό οξύ και παρασκευάσματά του, γνωστό επίσης ως «συμκλοσένιο» με τη διεθνή κοινόχρηστη ονομασία του (ΙΝΝ), καταγωγής Λαϊκής Δημοκρατίας της Κίνας («υπό εξέταση προϊόν» ή «TCCA»), που σήμερα εμπίπτει στους κωδικούς ΣΟ ex 2933 69 80 και ex 3808 94 20.

               (11)

               Το TCCA είναι χημικό προϊόν που χρησιμοποιείται ως απολυμαντικό και λευκαντικό οργανικού χλωρίου, ευρέος φάσματος, που χρησιμοποιείται ιδίως για την απολύμανση του νερού σε κολυμβητικές δεξαμενές. Πωλείται σε μορφή σκόνης, κόκκων, ταμπλετών ή πεταλίων. Όλες οι μορφές του TCCA και των παρασκευασμάτων του έχουν τα ίδια βασικά χαρακτηριστικά (χημική σύσταση) και τις ίδιες ιδιότητες (απολυμαντικές) και προορίζονται όλα για ομοειδείς χρήσεις, συνεπώς θεωρούνται ενιαίο προϊόν.

         4.   Ενδιαφερόμενα μέρη

               (12)

               Η Επιτροπή ενημέρωσε επίσημα τον αιτούντα, τον κλάδο παραγωγής της Ένωσης, καθώς και τους εκπροσώπους της χώρας εξαγωγής για την έναρξη της επανεξέτασης. Τα ενδιαφερόμενα μέρη είχαν τη δυνατότητα να γνωστοποιήσουν γραπτώς τις απόψεις τους και να γίνουν δεκτά σε ακρόαση.

               (13)

               Η Επιτροπή, προκειμένου να λάβει τις πληροφορίες που κρίνονται αναγκαίες για την έρευνά της, απέστειλε ένα έντυπο αίτησης για την αναγνώριση καθεστώτος οικονομίας της αγοράς («ΚΟΑ») και ένα ερωτηματολόγιο στον αιτούντα και έλαβε απαντήσεις εντός των προθεσμιών που είχαν οριστεί για τον σκοπό αυτό. Η Επιτροπή επιδίωξε να εξακριβώσει όλες τις πληροφορίες τις οποίες έκρινε αναγκαίες για τον καθορισμό του καθεστώτος του νέου εξαγωγέα και του περιθωρίου ντάμπινγκ. Πραγματοποίησε, επίσης, επιτόπια επαλήθευση στις εγκαταστάσεις του αιτούντος στη ΛΔΚ.

         5.   Περίοδος της έρευνας

               (14)

               Η έρευνα για την πρακτική ντάμπινγκ κάλυψε την περίοδο από την 1η Αυγούστου 2012 έως την 31η Ιουλίου 2013 («περίοδος έρευνας» ή «ΠΕ»).

         Γ.   ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ

   1.   Ιδιότητα «νέου εξαγωγέα»

               (15)

               Η έρευνα επιβεβαίωσε ότι ο αιτών δεν είχε εξαγάγει το υπό εξέταση προϊόν κατά την περίοδο της αρχικής έρευνας και ότι άρχισε τις εξαγωγές του στην Ένωση μετά την περίοδο αυτή.

               (16)

               Όσον αφορά τους άλλους όρους για την αναγνώριση του καθεστώτος του «νέου εξαγωγέα», ο αιτών ήταν σε θέση να αποδείξει ότι δεν ήταν συνδεδεμένος, άμεσα ή έμμεσα, με κανέναν από τους κινέζους παραγωγούς-εξαγωγείς που υπόκεινται στα ισχύοντα μέτρα αντιντάμπινγκ όσον αφορά το υπό εξέταση προϊόν.

               (17)

               Ως εκ τούτου, επιβεβαιώνεται ότι ο αιτών θα πρέπει να θεωρηθεί «νέος εξαγωγέας» σύμφωνα με το άρθρο 11 παράγραφος 4 του βασικού κανονισμού και, συνεπώς, πρέπει να προσδιοριστεί, ως προς αυτόν, ατομικό περιθώριο ντάμπινγκ.

         2.   Ντάμπινγκ

      Καθεστώς οικονομίας της αγοράς (ΚΟΑ)

               (18)

               Σύμφωνα με το άρθρο 2 παράγραφος 7 στοιχείο β) του βασικού κανονισμού, κατά τις έρευνες αντιντάμπινγκ που αφορούν εισαγωγές καταγωγής ΛΔΚ, η κανονική αξία καθορίζεται σύμφωνα με το άρθρο 2 παράγραφοι 1 έως 6 του βασικού κανονισμού για τους παραγωγούς-εξαγωγείς για τους οποίους διαπιστώνεται ότι πληρούν τα κριτήρια του άρθρου 2 παράγραφος 7 στοιχείο γ) του βασικού κανονισμού, δηλαδή όταν αποδεικνύεται ότι επικρατούν συνθήκες οικονομίας της αγοράς όσον αφορά την παραγωγή και την πώληση του ομοειδούς προϊόντος.

               (19)

               Αυτά τα κριτήρια περιγράφονται συνοπτικά παρακάτω:

                           —

                           οι επιχειρηματικές αποφάσεις λαμβάνονται σε συνάρτηση με τις ενδείξεις της αγοράς, χωρίς σημαντική κρατική παρέμβαση, και το κόστος αντανακλά τις τιμές στην αγορά,

                           —

                           οι εταιρείες διατηρούν συγκεκριμένη σειρά βασικών λογιστικών βιβλίων για τα οποία διενεργείται ανεξάρτητος λογιστικός έλεγχος σύμφωνα με τα διεθνή λογιστικά πρότυπα (ΔΛΠ) και τα οποία χρησιμοποιούνται για όλους τους σκοπούς,

                           —

                           δεν υπάρχουν σημαντικές στρεβλώσεις προερχόμενες από το προηγούμενο σύστημα το οποίο δεν στηριζόταν στην οικονομία της αγοράς,

                           —

                           το πτωχευτικό δίκαιο και η νομοθεσία που διέπει το ιδιοκτησιακό καθεστώς εγγυώνται τη σταθερότητα και την ασφάλεια δικαίου,

                           —

                           ο καθορισμός των συναλλαγματικών ισοτιμιών γίνεται με τιμές αγοράς.

               (20)

               Η έρευνα απέδειξε ότι τα λογιστικά βιβλία του αιτούντος δεν τηρούσαν τα διεθνή λογιστικά πρότυπα και ότι, ως εκ τούτου, η λογιστική πρακτική της εταιρείας δεν πληρούσε το δεύτερο κριτήριο. Ειδικότερα, ο αιτών δεν ανέφερε στους λογαριασμούς του την εφαρμογή κάποιου συστήματος κινήτρων για το διευθυντικό προσωπικό, σύμφωνα με τα διεθνή λογιστικά πρότυπα.

               (21)

               Συνεπώς, ο ισολογισμός δεν απεικόνιζε πιστά την οικονομική κατάσταση της εταιρείας, ο δε λογαριασμός αποτελεσμάτων και η κατάσταση ταμειακών ροών επιβαρύνονταν με χρηματοπιστωτικές δαπάνες οι οποίες δεν ήταν δικαιολογημένες.

               (22)

               Με βάση τις παραπάνω εκτιμήσεις δεν μπορούσε να αναγνωριστεί ΚΟΑ στον αιτούντα.

               (23)

               Δόθηκε η ευκαιρία στον αιτούντα και σε άλλα ενδιαφερόμενα μέρη να υποβάλουν τις παρατηρήσεις τους σχετικά με τις παραπάνω διαπιστώσεις.

               (24)

               Ο αιτών επισήμανε ότι το σύστημα κινήτρων θα εγγραφόταν το 2013, ότι δεν είχε σχέση με τον ισολογισμό του 2012 και ότι το 2012 δεν είχε ακόμη αποφασιστεί ο χαρακτήρας του συστήματος. Σύμφωνα με τον αιτούντα η απόφαση αυτή θα λαμβανόταν με βάση τις συστάσεις που θα διατύπωναν οι ελεγκτές κατά τη διαδικασία ελέγχου των οικονομικών λογαριασμών του 2013 και θα μπορούσε να λάβει τη μορφή αμοιβής, τοκισμού του δανειακού κεφαλαίου ή οιονεί εισφοράς.

               (25)

               Το σύστημα είχε καθοριστεί με σύμβαση μεταξύ της εταιρείας και της διοίκησης το 2012. Ωστόσο, δεν υπήρχε τέτοια μνεία στους ελεγμένους λογαριασμούς του 2012 ούτε καν στα παραρτήματα των λογαριασμών. Ούτε υπήρχε λογιστική εγγραφή για το σύστημα κινήτρων κατά το οικονομικό έτος 2013 ως την περίοδο της έρευνας (Νοέμβριος του 2013).

               (26)

               Αυτή η απουσία μνείας στους λογαριασμούς είναι σοβαρό θέμα. Πράγματι, οι συνολικές υποχρεώσεις που δηλώνονταν στον δοκιμαστικό ισολογισμό στο τέλος της ΠΕ, στις 31 Ιουλίου 2013, ήταν χαμηλότερες από τις πραγματικές, αφού το συνολικό ποσό του δανείου που συνήψε η διοίκηση θα είχε αυξήσει τα στοιχεία για τις υποχρεώσεις κατά 14 %. Επιπλέον, ο λογαριασμός αποτελεσμάτων του 2013 περιέχει χρηματοπιστωτικές δαπάνες για τις οποίες δεν υπάρχει νομική βάση, αφού δεν υπήρξαν ταμειακές εισροές για το σύστημα κινήτρων, ενώ οι τόκοι του δανείου καταβάλλονταν πραγματικά, παρ' όλα αυτά, το 2013. Συνεπώς, οι χρηματοπιστωτικές δαπάνες για το 2013 θα είναι 9 φορές υψηλότερες από τις δαπάνες που δηλώθηκαν το 2012. Επομένως, οι χρηματοοικονομικές πληροφορίες που περιείχαν οι λογαριασμοί δεν έδιναν μια έγκυρη και πιστή απεικόνιση της οικονομικής κατάστασης της εταιρείας.

               (27)

               Θα πρέπει επίσης να σημειωθεί ότι η φύση του συστήματος και της λογιστικής του δεν μπορεί να εξαρτάται από την κρίση του ελεγκτή και ότι η εγγραφή του θα πρέπει να γίνεται σωστά και εγκαίρως και όχι αναδρομικά. Συνεπώς, η απουσία ακριβούς περιγραφής της οικονομικής κατάστασης και των ροών που συνδέονται με το σύστημα δεν μπορεί να θεωρηθεί ότι συμβαδίζει με τα διεθνή λογιστικά πρότυπα.

               (28)

               Ως απάντηση στη δημοσίευση των διαπιστώσεων της Επιτροπής ο αιτών επανέλαβε το αίτημά του για αναγνώριση ΚΟΑ, χωρίς ωστόσο να προσθέσει κάποιο νέο επιχείρημα. Επομένως, οι διαπιστώσεις για την αναγνώριση ΚΟΑ επιβεβαιώνονται.

      Κανονική αξία

               (29)

               Σύμφωνα με το άρθρο 2 παράγραφος 7 στοιχείο α) του βασικού κανονισμού, για τις χώρες χωρίς οικονομία αγοράς και για τις χώρες σε μετάβαση, στον βαθμό που δεν θα μπορούσε να αναγνωριστεί καθεστώς οικονομίας αγοράς, η κανονική αξία πρέπει να καθορίζεται με βάση την τιμή ή την κατασκευασμένη αξία σε ανάλογη χώρα.

               (30)

               Όπως ανακοινώθηκε στον κανονισμό (ΕΕ) αριθ. 809/2013, η Επιτροπή σκέφτηκε να χρησιμοποιήσει την Ιαπωνία ως ανάλογη χώρα για τον καθορισμό της κανονικής αξίας για τον αιτούντα σε περίπτωση που δεν του αναγνωριζόταν καθεστώς οικονομίας της αγοράς και επειδή το ίδιο είχε γίνει και κατά την έρευνα που οδήγησε στην επιβολή μέτρων από τον αρχικό κανονισμό.

               (31)

               Τα ενδιαφερόμενα μέρη κλήθηκαν να υποβάλουν τις παρατηρήσεις τους σχετικά με την καταλληλότητα της Ιαπωνίας ως ανάλογης χώρας, αλλά δεν υπέβαλαν παρατηρήσεις. Η Επιτροπή επικοινώνησε επίσης με παραγωγούς στις Ηνωμένες Πολιτείες της Αμερικής, αλλά δεν εξασφάλισε καμία συνεργασία. Συνεπώς, η Ιαπωνία θεωρείται κατάλληλη ανάλογη χώρα. Ένας παραγωγός στην Ιαπωνία συμφώνησε να συνεργαστεί και υπέβαλε τις πληροφορίες που του ζητήθηκαν.

               (32)

               Σύμφωνα με το άρθρο 2 παράγραφος 2 του βασικού κανονισμού, η Επιτροπή εξέτασε πρώτα κατά πόσον οι εγχώριες πωλήσεις TCCA του ιάπωνα παραγωγού σε ανεξάρτητους πελάτες ήταν αντιπροσωπευτικές. Ως προς αυτό, διαπιστώθηκε ότι ο συνολικός όγκος των εν λόγω πωλήσεων ήταν ίσος με τουλάχιστον 5 % του συνολικού όγκου των εξαγωγικών πωλήσεων του αιτούντος στην Ένωση.

               (33)

               Η Επιτροπή εξέτασε, στη συνέχεια, αν υπήρχαν τύποι TCCA που πωλούνταν στην εγχώρια αγορά από τον συνεργαζόμενο ιάπωνα παραγωγό και οι οποίοι ήταν σχετικά συγκρίσιμοι με τους τύπους που πωλούνταν από τον αιτούντα για εξαγωγή στην Ένωση. Η Επιτροπή ταυτοποίησε τους τύπους TCCA που διαπιστώθηκε ότι ήταν ταυτόσημοι ή άμεσα συγκρίσιμοι με τον τύπο που πωλούσε ο αιτών για εξαγωγή στην Ένωση. Αποδείχθηκε επίσης ότι αυτοί οι τύποι πωλούνταν σε επικερδή επίπεδα και στο πλαίσιο των συνήθων εμπορικών πράξεων από την ιαπωνική εταιρεία και ότι οι εγχώριες τιμές πώλησης μπορούσαν να ληφθούν υπόψη για τον καθορισμό της κανονικής αξίας.

               (34)

               Επομένως, η κανονική αξία βασιζόταν στην πραγματική εγχώρια τιμή, η οποία υπολογιζόταν ως σταθμισμένος μέσος όρος των τύπων TCCA που θεωρούνταν συγκρίσιμοι.

      Τιμή εξαγωγής

               (35)

               Επειδή το υπό εξέταση προϊόν εξήχθη απευθείας σε ανεξάρτητους πελάτες στην Ένωση, η τιμή εξαγωγής καθορίστηκε σύμφωνα με το άρθρο 2 παράγραφος 8 του βασικού κανονισμού, δηλαδή με βάση τις πράγματι καταβληθείσες ή καταβλητέες τιμές εξαγωγής του προϊόντος όταν πωλείται για εξαγωγή στην Ένωση.

      Σύγκριση

               (36)

               Η κανονική αξία και οι τιμές εξαγωγής συγκρίθηκαν σε επίπεδο «εκ του εργοστασίου» και στο ίδιο επίπεδο εμπορίου. Για να εξασφαλιστεί δίκαιη σύγκριση μεταξύ της κανονικής αξίας και της τιμής εξαγωγής, ελήφθησαν υπόψη, σύμφωνα με το άρθρο 2 παράγραφος 10 του βασικού κανονισμού, οι διαφορετικοί παράγοντες που, όπως αποδείχθηκε, επηρέασαν τη συγκρισιμότητα των τιμών. Για τον σκοπό αυτό, αφαιρέθηκαν τα μεταφορικά έξοδα και τα έξοδα συσκευασίας τόσο από τις κινεζικές τιμές εξαγωγής όσο και από τις εγχώριες τιμές πώλησης του συνεργαζόμενου ιάπωνα παραγωγού.

      Περιθώριο ντάμπινγκ

               (37)

               Σύμφωνα με το άρθρο 2 παράγραφος 11 του βασικού κανονισμού, το περιθώριο ντάμπινγκ καθορίστηκε βάσει της σύγκρισης της μέσης σταθμισμένης κανονικής αξίας ανά τύπο με τον σταθμισμένο μέσο όρο των τιμών εξαγωγής του ανάλογου τύπου του υπό εξέταση προϊόντος. Με τη σύγκριση αυτή αποδείχθηκε η ύπαρξη πρακτικής ντάμπινγκ.

               (38)

               Το περιθώριο ντάμπινγκ του αιτούντος, εκφραζόμενο ως ποσοστό της καθαρής τιμής, ελεύθερο στα σύνορα της Ένωσης, πριν από την καταβολή δασμού, διαπιστώθηκε ότι είναι 32,8 %.

         Δ.   ΤΡΟΠΟΠΟΙΗΣΗ ΤΩΝ ΥΠΟ ΕΠΑΝΕΞΕΤΑΣΗ ΜΕΤΡΩΝ

               (39)

               Με βάση τα αποτελέσματα της έρευνας και σύμφωνα με τον κανόνα του χαμηλότερου δασμού, συνάγεται το συμπέρασμα ότι θα πρέπει να επιβληθεί οριστικό μέτρο δασμού αντιντάμπινγκ για τον αιτούντα στο επίπεδο του περιθωρίου ντάμπινγκ που διαπιστώθηκε, το οποίο στην προκειμένη περίπτωση είναι χαμηλότερο από το περιθώριο της ζημίας στην αρχική περίπτωση.

         E.   ΚΑΤΑΓΡΑΦΗ

               (40)

               Με βάση τα ανωτέρω συμπεράσματα, ο δασμός αντιντάμπινγκ που εφαρμόζεται στον αιτούντα εισπράττεται αναδρομικά επί των εισαγωγών του υπό εξέταση προϊόντος που υπόκεινται σε καταγραφή δυνάμει του άρθρου 3 του κανονισμού (ΕΕ) αριθ. 809/2013.

         ΣΤ.   ΚΟΙΝΟΛΟΓΗΣΗ ΚΑΙ ΔΙΑΡΚΕΙΑ ΙΣΧΥΟΣ ΤΩΝ ΜΕΤΡΩΝ

               (41)

               Τα ενδιαφερόμενα μέρη ενημερώθηκαν σχετικά με τα ουσιαστικά πραγματικά περιστατικά και τις παρατηρήσεις βάσει των οποίων η Επιτροπή είχε την πρόθεση να επιβάλει στις εισαγωγές TCCA από τον αιτούντα τροποποιημένο οριστικό δασμό αντιντάμπινγκ και να εισπράξει αυτόν τον δασμό αναδρομικά επί των εισαγωγών που έχουν υποβληθεί σε καταγραφή. Ελήφθησαν παρατηρήσεις από τον αιτούντα, οι οποίες όμως δεν οδήγησαν στην αλλαγή των ανωτέρω συμπερασμάτων, όπως εξηγήθηκε παραπάνω.

               (42)

               Η παρούσα επανεξέταση δεν επηρεάζει την ημερομηνία λήξης των μέτρων που επιβλήθηκαν με τον εκτελεστικό κανονισμό (ΕΕ) αριθ. 1389/2011.

         Ζ.   ΓΝΩΜΗ ΤΗΣ ΣΥΜΒΟΥΛΕΥΤΙΚΗΣ ΕΠΙΤΡΟΠΗΣ

               (43)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 15 παράγραφος 1 του βασικού κανονισμού,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Στο άρθρο 1 παράγραφος 2 του εκτελεστικού κανονισμού (ΕΕ) αριθ. 1389/2011, παρεμβάλλεται η ακόλουθη σειρά στον πίνακα:

                  Εταιρεία

                  Δασμολογικός συντελεστής αντιντάμπινγκ

                  Πρόσθετος κωδικός TARIC

                  «Liaocheng City Zhonglian Industry Co. Ltd

                  32,8 %

                  A998»

   2.   Όπως ορίζεται στο άρθρο 1 παράγραφος 3 του εκτελεστικού κανονισμού (ΕΕ) αριθ. 1389/2011, η εφαρμογή του ατομικού δασμού εξαρτάται από την προσκόμιση στην τελωνειακή υπηρεσία του κράτους μέλους έγκυρου εμπορικού τιμολογίου το οποίο πληροί τους όρους του παραρτήματος του εν λόγω κανονισμού. Εάν δεν προσκομιστεί τιμολόγιο, εφαρμόζεται ο δασμολογικός συντελεστής αντιντάμπινγκ που ισχύει για «όλες [τις] άλλες εταιρείες», όπως αναφέρεται στον πίνακα του άρθρου 1 παράγραφος 2 του εκτελεστικού κανονισμού (ΕΕ) αριθ. 1389/2011.
   Ο δασμός που επιβάλλει ο παρών κανονισμός εισπράττεται επίσης αναδρομικά για τις εισαγωγές του υπό εξέταση προϊόντος που έχουν καταγραφεί σύμφωνα με το άρθρο 3 του κανονισμού (ΕΕ) αριθ. 809/2013. Για τις εισαγωγές αυτές δεν ισχύει ο όρος της προσκόμισης εμπορικού τιμολογίου, επειδή καταγράφονται.
   Οι τελωνειακές αρχές καλούνται να παύσουν την καταγραφή των εισαγωγών του υπό εξέταση προϊόντος καταγωγής Λαϊκής Δημοκρατίας της Κίνας, το οποίο παράγεται από την εταιρεία Liaocheng City Zhonglian Industry Co. Ltd και πωλείται για εξαγωγή στην Ένωση.
   3.   Εκτός αν ορίζεται διαφορετικά, εφαρμόζονται οι ισχύουσες διατάξεις για τους τελωνειακούς δασμούς.
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Μαΐου 2014.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 343 της 22.12.2009, σ. 51.

      (2)  ΕΕ L 261 της 7.10.2005, σ. 1.

      (3)  ΕΕ L 254 της 29.9.2010, σ. 1.

      (4)  ΕΕ L 346 της 30.12.2011, σ. 6.

      (5)  ΕΕ L 229 της 28.8.2013, σ. 2.


title: Εκτελεστικός κανονισμός (ΕΕ) αριθ. 727/2014 της Επιτροπής, της 30ής Ιουνίου 2014 , για την έναρξη επανεξέτασης, ως προς «νέο εξαγωγέα» , του εκτελεστικού κανονισμού (ΕΕ) αριθ. 1389/2011 του Συμβουλίου για την επιβολή οριστικού δασμού αντιντάμπινγκ στις εισαγωγές τριχλωροϊσοκυανουρικού οξέος καταγωγής Λαϊκής Δημοκρατίας της Κίνας, με σκοπό την κατάργηση του δασμού όσον αφορά τις εισαγωγές από έναν εξαγωγέα της εν λόγω χώρας και την υπαγωγή των εν λόγω εισαγωγών σε καταγραφή

text:
               1.7.2014

               EL

               Επίσημη Εφημερίδα της Ευρωπαϊκής Ένωσης

               L 192/42

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 727/2014 ΤΗΣ ΕΠΙΤΡΟΠΉΣ
   της 30ής Ιουνίου 2014
   για την έναρξη επανεξέτασης, ως προς «νέο εξαγωγέα», του εκτελεστικού κανονισμού (ΕΕ) αριθ. 1389/2011 του Συμβουλίου για την επιβολή οριστικού δασμού αντιντάμπινγκ στις εισαγωγές τριχλωροϊσοκυανουρικού οξέος καταγωγής Λαϊκής Δημοκρατίας της Κίνας, με σκοπό την κατάργηση του δασμού όσον αφορά τις εισαγωγές από έναν εξαγωγέα της εν λόγω χώρας και την υπαγωγή των εν λόγω εισαγωγών σε καταγραφή
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας («ο βασικός κανονισμός») (1), και ιδίως το άρθρο 11 παράγραφος 4,
   Αφού ενημέρωσε τα κράτη μέλη,
   Εκτιμώντας τα ακόλουθα:
   1.   ΑΙΤΗΣΗ

               (1)

               Η Ευρωπαϊκή Επιτροπή («Επιτροπή») έλαβε αίτηση επανεξέτασης για «νέο εξαγωγέα» σύμφωνα με το άρθρο 11 παράγραφος 4 του βασικού κανονισμού.

               (2)

               Η αίτηση υποβλήθηκε στις 4 Ιανουαρίου 2014 από την εταιρεία Juancheng Kangtai Chemical Co. Ltd. («ο αιτών»), έναν παραγωγό-εξαγωγέα τριχλωροϊσοκυανουρικού οξέος της Λαϊκής Δημοκρατίας της Κίνας («ΛΔΚ»).

         2.   ΠΡΟΪΟΝ

               (3)

               Το προϊόν που αποτελεί αντικείμενο επανεξέτασης είναι το τριχλωροϊσοκυανουρικό οξύ και τα παρασκευάσματά του («TCCA»), που αναφέρεται επίσης ως «symclosene» υπό τη διεθνή κοινή ονομασία (INN), και προς το παρόν υπάγεται στους κωδικούς ΣΟ ex 2933 69 80 και ex 3808 94 20 (κωδικοί TARIC 2933698070 και 3808942020), καταγωγής Λαϊκής Δημοκρατίας της Κίνας («το υπό επανεξέταση προϊόν»).

         3.   ΙΣΧΥΟΝΤΑ ΜΕΤΡΑ

               (4)

               Τα μέτρα που ισχύουν προς το παρόν είναι ο οριστικός δασμός αντιντάμπινγκ που επιβλήθηκε με τον εκτελεστικό κανονισμό (ΕΕ) αριθ. 1389/2011 του Συμβουλίου (2) βάσει του οποίου οι εισαγωγές στην Ένωση του υπό επανεξέταση προϊόντος καταγωγής ΛΔΚ, συμπεριλαμβανομένου του προϊόντος που παράγεται από τον αιτούντα, υπόκεινται σε οριστικό δασμό αντιντάμπινγκ ύψους 42,6 %, με εξαίρεση διάφορες εταιρείες για τις οποίες γίνεται ειδική μνεία στο άρθρο 1 παράγραφος 2 του εν λόγω κανονισμού, οι οποίες υπόκεινται σε ατομικούς δασμολογικούς συντελεστές.

         4.   ΑΙΤΙΟΛΟΓΗΣΗ

               (5)

               Ο αιτών ισχυρίζεται ότι δεν εξήγαγε το υπό επανεξέταση προϊόν στην Ένωση κατά την περίοδο της επανεξέτασης στην οποία βασίζονται τα μέτρα αντιντάμπινγκ, δηλαδή την περίοδο από την 1η Απριλίου 2003 έως τις 31 Μαρτίου 2004 («η αρχική περίοδος της έρευνας»).

               (6)

               Επιπλέον, ο αιτών ισχυρίζεται ότι δεν συνδέεται με κανέναν παραγωγό-εξαγωγέα του υπό επανεξέταση προϊόντος που υπόκειται στα προαναφερθέντα μέτρα αντιντάμπινγκ.

               (7)

               Ο αιτών ισχυρίζεται εξάλλου ότι άρχισε να εξάγει το υπό επανεξέταση προϊόν στην Ένωση μετά τη λήξη της αρχικής περιόδου έρευνας.

         5.   ΔΙΑΔΙΚΑΣΙΑ

               (8)

               Οι παραγωγοί της Ένωσης που είναι γνωστό ότι ενδιαφέρονται για το θέμα ενημερώθηκαν σχετικά με την αίτηση επανεξέτασης και είχαν τη δυνατότητα να διατυπώσουν τις παρατηρήσεις τους.

               (9)

               Μετά την εξέταση των διαθέσιμων αποδεικτικών στοιχείων, η Επιτροπή καταλήγει στο συμπέρασμα ότι υπάρχουν επαρκή αποδεικτικά στοιχεία που δικαιολογούν την έναρξη διαδικασίας επανεξέτασης ως προς «νέο εξαγωγέα», σύμφωνα με το άρθρο 11 παράγραφος 4 του βασικού κανονισμού, προκειμένου να καθοριστεί ατομικό περιθώριο ντάμπινγκ για τον αιτούντα και, αν διαπιστωθεί η ύπαρξη ντάμπινγκ, να προσδιοριστεί το ύψος του δασμού που θα επιβληθεί στις εισαγωγές του υπό επανεξέταση προϊόντος που πραγματοποιεί ο αιτών στην Ένωση.

               (10)

               Αν κριθεί ότι ο αιτών πληροί τις προϋποθέσεις για ατομικό δασμό, ενδέχεται να χρειαστεί να τροποποιηθεί ο συντελεστής του δασμού που εφαρμόζεται επί του παρόντος στις εισαγωγές του υπό επανεξέταση προϊόντος από εταιρείες για τις οποίες δεν γίνεται ειδική μνεία στο άρθρο 1 παράγραφος 2 του κανονισμού (ΕΕ) αριθ. 1389/2011.

         α)   Ερωτηματολόγια

               (11)

               Η Επιτροπή, για να συγκεντρώσει τα στοιχεία που θεωρεί απαραίτητα για την έρευνά της, θα αποστείλει ερωτηματολόγιο στον αιτούντα.

         β)   Συγκέντρωση πληροφοριών και διεξαγωγή ακροάσεων

               (12)

               Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους και να υποβάλουν αποδεικτικά στοιχεία.

               (13)

               Επιπλέον, η Επιτροπή μπορεί να δεχθεί σε ακρόαση τα ενδιαφερόμενα μέρη, αν το ζητήσουν γραπτώς και αποδείξουν ότι υπάρχουν ιδιαίτεροι λόγοι για τους οποίους επιβάλλεται να γίνουν δεκτά σε ακρόαση.

         γ)   Επιλογή της χώρας με οικονομία αγοράς

               (14)

               Δεδομένου ότι ο αιτών παραιτήθηκε ρητά από το δικαίωμα να επικαλεστεί ότι ισχύουν στην περίπτωσή του συνθήκες οικονομίας της αγοράς, η κανονική αξία θα καθοριστεί με βάση το άρθρο 2 παράγραφος 7 στοιχείο α) του βασικού κανονισμού. Ως εκ τούτου, για τον καθορισμό της κανονικής αξίας όσον αφορά τη ΛΔΚ θα χρησιμοποιηθεί μια κατάλληλη χώρα με οικονομία της αγοράς. Η Επιτροπή προτίθεται να χρησιμοποιήσει και πάλι την Ιαπωνία για τον σκοπό αυτό, όπως έκανε και κατά την έρευνα που οδήγησε στην επιβολή μέτρων στις εισαγωγές του υπό επανεξέταση προϊόντος από τη ΛΔΚ. Τα ενδιαφερόμενα μέρη καλούνται να υποβάλουν τις παρατηρήσεις τους σχετικά με την καταλληλότητα της επιλογής αυτής εντός της ειδικής προθεσμίας που τάσσεται στο άρθρο 4 παράγραφος 3 του παρόντος κανονισμού. Σύμφωνα με τις πληροφορίες που έχει στη διάθεσή της η Επιτροπή, άλλοι προμηθευτές της Ένωσης από χώρες με οικονομία της αγοράς μπορεί να έχουν την έδρα τους, μεταξύ άλλων, στην Ελβετία, στη Μαλαισία και στην Ινδονησία. Η Επιτροπή θα εξετάσει κατά πόσον υπάρχει παραγωγή και πραγματοποιούνται πωλήσεις του υπό επανεξέταση προϊόντος σ' αυτές τις τρίτες χώρες με οικονομία αγοράς για τις οποίες υπάρχουν ενδείξεις ότι υπάρχει παραγωγή του υπό επανεξέταση προϊόντος.

         6.   ΚΑΤΑΡΓΗΣΗ ΤΟΥ ΙΣΧΥΟΝΤΟΣ ΔΑΣΜΟΥ ΚΑΙ ΚΑΤΑΓΡΑΦΗ ΤΩΝ ΕΙΣΑΓΩΓΩΝ

               (15)

               Σύμφωνα με το άρθρο 11 παράγραφος 4 του βασικού κανονισμού, θα πρέπει να καταργηθεί ο ισχύων δασμός αντιντάμπινγκ επί των εισαγωγών του υπό επανεξέταση προϊόντος που παράγεται και πωλείται για εξαγωγή στην Ένωση από τον αιτούντα. Συγχρόνως, οι εν λόγω εισαγωγές θα πρέπει να υπαχθούν σε καταγραφή κατά τα προβλεπόμενα στο άρθρο 14 παράγραφος 5 του βασικού κανονισμού, προκειμένου να εξασφαλισθεί η δυνατότητα επιβολής δασμών αντιντάμπινγκ αναδρομικά από την ημερομηνία έναρξης της επανεξέτασης, σε περίπτωση που από την επανεξέταση προκύψει ότι ο συγκεκριμένος εξαγωγέας ασκεί πρακτικές ντάμπινγκ. Το ποσό της ενδεχόμενης μελλοντικής οφειλής του αιτούντος δεν είναι δυνατό να εκτιμηθεί στην παρούσα φάση της διαδικασίας.

         7.   ΠΡΟΘΕΣΜΙΕΣ

               (16)

               Για λόγους χρηστής διαχείρισης, θα πρέπει να καθοριστούν προθεσμίες εντός των οποίων:

                           —

                           τα ενδιαφερόμενα μέρη δύνανται να αναγγελθούν στην Επιτροπή, να εκθέσουν γραπτώς τις απόψεις τους και να υποβάλουν στοιχεία που θα ληφθούν υπόψη κατά την έρευνα,

                           —

                           τα ενδιαφερόμενα μέρη μπορούν να ζητήσουν γραπτώς να γίνουν δεκτά σε ακρόαση από την Επιτροπή,

                           —

                           τα ενδιαφερόμενα μέρη μπορούν να υποβάλουν παρατηρήσεις όσον αφορά την καταλληλότητα της Ιαπωνίας ως χώρας με οικονομία της αγοράς για τον καθορισμό της κανονικής αξίας,

                           —

                           εφιστάται η προσοχή στο γεγονός ότι η άσκηση των περισσότερων διαδικαστικών δικαιωμάτων που καθορίζονται στον βασικό κανονισμό εξαρτάται από το κατά πόσον το μέρος αναγγέλλεται εντός της προθεσμίας που ορίζεται στο άρθρο 4 του παρόντος κανονισμού.

         8.   ΕΠΙΚΟΙΝΩΝΙΑ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ

               (17)

               Τα ενδιαφερόμενα μέρη καλούνται να υποβάλουν όλες τις παρατηρήσεις και τις αιτήσεις τους με ηλεκτρονικό ταχυδρομείο, καθώς και εξουσιοδοτήσεις αντικλήτου και πιστοποιητικά σε ηλεκτρονική μορφή κατόπιν σάρωσης (scanned), με την εξαίρεση ογκωδών απαντήσεων που υποβάλλονται σε CD-ROM ή DVD, ιδιοχείρως ή με συστημένη επιστολή. Η χρήση του ηλεκτρονικού ταχυδρομείου εκ μέρους τους θα αποτελεί συμφωνία για την επικοινωνία μέσω ηλεκτρονικού ταχυδρομείου και αποδοχή των όρων οι οποίοι περιέχονται στις οδηγίες επικοινωνίας με τα ενδιαφερόμενα μέρη, που δημοσιεύονται στον ιστότοπο της Γενικής Διεύθυνσης Εμπορίου: http://trade.ec.europa.eu/doclib/docs/2011/june/tradoc_148003.pdf. Τα ενδιαφερόμενα μέρη πρέπει να δηλώσουν την επωνυμία, τη διεύθυνση και το τηλέφωνό τους, καθώς και έγκυρη διεύθυνση ηλεκτρονικού ταχυδρομείου και να βεβαιώσουν ότι η υποβληθείσα διεύθυνση ηλεκτρονικού ταχυδρομείου λειτουργεί και είναι η επίσημη επιχειρηματική τους διεύθυνση ηλεκτρονικού ταχυδρομείου που ελέγχεται καθημερινά. Αφού παρασχεθούν τα λεπτομερή στοιχεία επικοινωνίας, η Επιτροπή θα επικοινωνεί με τα ενδιαφερόμενα μέρη μόνο μέσω ηλεκτρονικού ταχυδρομείου, εκτός εάν αυτά ζητήσουν ρητώς να λαμβάνουν όλα τα έγγραφα της Επιτροπής με άλλα μέσα επικοινωνίας ή εκτός εάν η φύση του εγγράφου που πρόκειται να αποσταλεί απαιτεί τη χρήση συστημένης επιστολής. Για περαιτέρω κανόνες και πληροφορίες σχετικά με την αλληλογραφία με την Επιτροπή, συμπεριλαμβανομένων των αρχών που ισχύουν για τις παρατηρήσεις που υποβάλλονται με ηλεκτρονικό ταχυδρομείο, τα ενδιαφερόμενα μέρη θα πρέπει να συμβουλεύονται τις οδηγίες επικοινωνίας με τα ενδιαφερόμενα μέρη οι οποίες αναφέρονται ανωτέρω.

               (18)

               Όλες οι γραπτές παρατηρήσεις, καθώς επίσης οι πληροφορίες που ζητούνται στον παρόντα κανονισμό, οι απαντήσεις στο ερωτηματολόγιο και η αλληλογραφία που υποβάλλουν τα ενδιαφερόμενα μέρη εμπιστευτικά, πρέπει να φέρουν την ένδειξη «Limited» (Περιορισμένης διανομής) και, σύμφωνα με το άρθρο 19 παράγραφος 2 του κανονισμού (ΕΚ) αριθ. 1225/2009 του Συμβουλίου, να συνοδεύονται από μη εμπιστευτικού χαρακτήρα περίληψη, η οποία πρέπει να φέρει την ένδειξη «For inspection by interested parties» (Για επιθεώρηση από τα ενδιαφερόμενα μέρη).
               Διεύθυνση αλληλογραφίας της Επιτροπής:

                           European Commission

                           Directorate-General for Trade

                           Directorate H

                           Office: N105 8/21

                           1049 Bruxelles/Brussel

                           BELGIQUE/BELGIË

                           E-mail: trade-tcca-review-bis@ec.europa.eu

         9.   ΑΡΝΗΣΗ ΣΥΝΕΡΓΑΣΙΑΣ

               (19)

               Όταν ένα ενδιαφερόμενο μέρος αρνείται την πρόσβαση στις απαραίτητες πληροφορίες ή δεν τις παρέχει εντός των προβλεπόμενων προθεσμιών ή παρεμποδίζει σημαντικά την έρευνα, μπορεί να συνάγονται συμπεράσματα, θετικά ή αρνητικά, με βάση τα διαθέσιμα πραγματικά στοιχεία, όπως προβλέπεται στο άρθρο 18 του βασικού κανονισμού.

               (20)

               Όταν διαπιστώνεται ότι ένα ενδιαφερόμενο μέρος έχει προσκομίσει ψευδείς ή παραπλανητικές πληροφορίες, οι εν λόγω πληροφορίες δεν λαμβάνονται υπόψη και μπορούν να χρησιμοποιηθούν τα διαθέσιμα πραγματικά περιστατικά.

               (21)

               Αν ένα ενδιαφερόμενο μέρος αρνείται να συνεργαστεί ή συνεργάζεται μεν, αλλά μόνο εν μέρει, οπότε τα συμπεράσματα βασίζονται στα διαθέσιμα πραγματικά στοιχεία σύμφωνα με το άρθρο 18 του βασικού κανονισμού, το αποτέλεσμα ενδέχεται να είναι λιγότερο ευνοϊκό για το εν λόγω μέρος απ' ό,τι θα ήταν αν είχε συνεργαστεί.

               (22)

               Τυχόν παράλειψη απάντησης σε μηχανογραφημένη μορφή δεν θεωρείται άρνηση συνεργασίας, υπό την προϋπόθεση ότι το οικείο ενδιαφερόμενο μέρος αποδεικνύει ότι η παρουσίαση της απάντησης στη ζητούμενη μορφή θα συνεπάγετο υπέρμετρη επιπλέον προσπάθεια ή υπέρμετρο επιπρόσθετο κόστος. Το ενδιαφερόμενο μέρος θα πρέπει να επικοινωνήσει αμέσως με την Επιτροπή.

         10.   ΧΡΟΝΟΔΙΑΓΡΑΜΜΑ ΤΗΣ ΕΡΕΥΝΑΣ

               (23)

               Η έρευνα θα ολοκληρωθεί, δυνάμει του άρθρου 11 παράγραφος 5 του βασικού κανονισμού, εντός εννέα μηνών από την ημερομηνία έναρξης της εν λόγω επανεξέτασης.

         11.   ΕΠΕΞΕΡΓΑΣΙΑ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ

               (24)

               Επισημαίνεται ότι όλα τα δεδομένα προσωπικού χαρακτήρα που θα συγκεντρωθούν κατά την παρούσα έρευνα θα αντιμετωπιστούν σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (3).

         12.   ΣΥΜΒΟΥΛΟΣ ΑΚΡΟΑΣΕΩΝ

               (25)

               Τα ενδιαφερόμενα μέρη μπορεί να ζητήσουν την παρέμβαση του συμβούλου ακροάσεων της Γενικής Διεύθυνσης Εμπορίου. Ο σύμβουλος ακροάσεων ενεργεί ως ενδιάμεσος μεταξύ των ενδιαφερόμενων μερών και των υπηρεσιών ερευνών της Επιτροπής. Ο σύμβουλος ακροάσεων εξετάζει τις αιτήσεις πρόσβασης στο αρχείο, τις διαφωνίες σχετικά με τον εμπιστευτικό χαρακτήρα των εγγράφων, τις αιτήσεις παράτασης προθεσμιών και τις αιτήσεις ακρόασης τρίτων μερών. Ο σύμβουλος ακροάσεων μπορεί να διοργανώσει ακρόαση με ένα επιμέρους ενδιαφερόμενο μέρος και να μεσολαβήσει ώστε να εξασφαλιστεί στα ενδιαφερόμενα μέρη η πλήρης άσκηση του δικαιώματος υπεράσπισής τους. Ο σύμβουλος ακροάσεων θα παρέχει επίσης ευκαιρίες για ακρόαση των ενδιαφερόμενων μερών, ώστε να καταστούν δυνατές η παρουσίαση διαφορετικών απόψεων και η προβολή επιχειρημάτων προς αντίκρουση των ισχυρισμών της άλλης πλευράς.

               (26)

               Η αίτηση ακρόασης με τον σύμβουλο ακροάσεων θα πρέπει να υποβάλλεται γραπτώς και να εξηγούνται οι λόγοι υποβολής της. Για ακροάσεις επί θεμάτων που αφορούν το αρχικό στάδιο της έρευνας, το αίτημα πρέπει να υποβληθεί εντός 15 ημερών από την ημερομηνία θέσης σε ισχύ του παρόντος κανονισμού. Στη συνέχεια, η αίτηση ακρόασης θα πρέπει να υποβάλλεται εντός των συγκεκριμένων προθεσμιών που ορίζει η Επιτροπή κατά την επικοινωνία της με τα ενδιαφερόμενα μέρη.

               (27)

               Για περισσότερες πληροφορίες και στοιχεία επικοινωνίας, τα ενδιαφερόμενα μέρη μπορούν να συμβουλευθούν τις ιστοσελίδες του συμβούλου ακροάσεων στον ιστότοπο της Γενικής Διεύθυνσης Εμπορίου: http://ec.europa.eu/commission_2010-2014/degucht/contact/hearing-officer,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Κινείται διαδικασία επανεξέτασης του εκτελεστικού κανονισμού (ΕΕ) αριθ. 1389/2011, σύμφωνα με το άρθρο 11 παράγραφος 4 του κανονισμού (ΕΚ) αριθ. 1225/2009, για να διαπιστωθεί αν και σε ποιον βαθμό οι εισαγωγές τριχλωροϊσοκυανουρικού οξέος και των παρασκευασμάτων του, προϊόντος που αναφέρεται επίσης ως «symclosene» υπό τη διεθνή κοινή ονομασία (INN) και υπάγεται προς το παρόν στους κωδικούς ΣΟ ex 2933 69 80 και ex 3808 94 20 (κωδικοί TARIC 2933698070 και 3808942020), καταγωγής Λαϊκής Δημοκρατίας της Κίνας, που παράγεται και πωλείται για εξαγωγή στην Ένωση από την εταιρεία Juancheng Kangtai Chemical Co. Ltd. (πρόσθετος κωδικός TARIC Α101), θα πρέπει να υπαχθούν στον δασμό αντιντάμπινγκ που επιβλήθηκε με τον εκτελεστικό κανονισμό αριθ. (ΕΕ) αριθ. 1389/2011 του Συμβουλίου.
   Άρθρο 2
   O δασμός αντιντάμπινγκ που επιβλήθηκε με τον εκτελεστικό κανονισμό αριθ. (ΕΕ) αριθ. 1389/2011 καταργείται όσον αφορά τις εισαγωγές που προσδιορίζονται στο άρθρο 1 του παρόντος κανονισμού.
   Άρθρο 3
   Οι τελωνειακές αρχές καλούνται, δυνάμει του άρθρου 11 παράγραφος 4 και του άρθρου 14 παράγραφος 5 του κανονισμού (ΕΚ) αριθ. 1225/2009, να λάβουν τα κατάλληλα μέτρα για την καταγραφή των εισαγωγών στην Ένωση που ορίζονται στο άρθρο 1 του παρόντος κανονισμού.
   Η καταγραφή λήγει εννέα μήνες μετά την ημερομηνία έναρξης ισχύος του παρόντος κανονισμού.
   Άρθρο 4
   1.   Τα ενδιαφερόμενα μέρη, προκειμένου να ληφθούν υπόψη οι παρατηρήσεις τους κατά τη διάρκεια της έρευνας, θα πρέπει να έρθουν σε επαφή με την Επιτροπή και να αναγγελθούν, να εκθέσουν γραπτώς τις απόψεις τους και να απαντήσουν στο ερωτηματολόγιο που αναφέρεται στην αιτιολογική σκέψη 11 του παρόντος κανονισμού ή να παράσχουν οποιαδήποτε άλλη πληροφορία εντός 37 ημερών από την ημερομηνία έναρξης ισχύος του παρόντος κανονισμού, εκτός αν ορίζεται διαφορετικά.
   2.   Τα ενδιαφερόμενα μέρη μπορούν να ζητήσουν να γίνουν δεκτά σε ακρόαση από τις υπηρεσίες ερευνών της Επιτροπής. Οποιαδήποτε αίτηση ακρόασης πρέπει να υποβάλλεται γραπτώς και να εξηγούνται οι λόγοι υποβολής της. Για ακροάσεις επί θεμάτων που αφορούν το αρχικό στάδιο της έρευνας, το αίτημα πρέπει να υποβληθεί εντός 15 ημερών από την ημερομηνία θέσης σε ισχύ του παρόντος κανονισμού. Κατά συνέπεια, η αίτηση ακρόασης πρέπει να υποβληθεί εντός των συγκεκριμένων προθεσμιών που θα ορίσει η Επιτροπή κατά την επικοινωνία της με τα μέρη.
   3.   Τα μέρη της έρευνας που επιθυμούν να σχολιάσουν την καταλληλότητα της Ιαπωνίας που προβλέπεται να χρησιμοποιηθεί ως τρίτη χώρα με οικονομία της αγοράς για τον καθορισμό της κανονικής αξίας όσον αφορά τη Λαϊκή Δημοκρατία της Κίνας, πρέπει να υποβάλουν τα σχόλιά τους εντός 10 ημερών από την ημερομηνία έναρξης ισχύος του παρόντος κανονισμού.
   Άρθρο 5
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 30 Ιουνίου 2014.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 343 της 22.12.2009, σ. 51.

      (2)  ΕΕ L 346 της 30.12.2011, σ. 6.

      (3)  ΕΕ L 8 της 12.1.2001, σ. 1.


title: Εκτελεστικός κανονισμός (ΕΕ) αριθ. 454/2013 της Επιτροπής, της 7ης Μαΐου 2013 , για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Ail fumé d’Arleux (ΠΓΕ)]

text:
               17.5.2013

               EL

               Επίσημη Εφημερίδα της Ευρωπαϊκής Ένωσης

               L 133/9

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 454/2013 ΤΗΣ ΕΠΙΤΡΟΠΉΣ
   της 7ης Μαΐου 2013
   για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Ail fumé d’Arleux (ΠΓΕ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
   Εκτιμώντας τα ακόλουθα:

               (1)

               Ο κανονισμός (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου της 21ης Νοεμβρίου 2012 άρχισε να ισχύει στις 3 Ιανουαρίου 2013. Κατάργησε και αντικατέστησε τον κανονισμό (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (2).

               (2)

               Σύμφωνα με το άρθρο 6 παράγραφος 2 του κανονισμού (ΕΚ) αριθ. 510/2006, η αίτηση που κατέθεσε η Γαλλία για την καταχώριση της ονομασίας «Ail fumé d’Arleux» δημοσιεύτηκε στην Επίσημη Εφημερίδα της Ευρωπαϊκής Ένωσης
                   (3).

               (3)

               Δεδομένου ότι δεν έχει κοινοποιηθεί στην Επιτροπή καμία δήλωση ένστασης, σύμφωνα με το άρθρο 7 του κανονισμού (ΕΚ) αριθ. 510/2006, η εν λόγω ονομασία πρέπει να καταχωριστεί,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Καταχωρίζεται η ονομασία που αναφέρεται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 7 Μαΐου 2013.

            Για την Επιτροπή, εξ ονόματος του Προέδρου,
         Dacian CIOLOȘ

            Μέλος της Επιτροπής

      (1)  ΕΕ L 343 της 14.12.2012, σ. 1.

      (2)  ΕΕ L 93 της 31.3.2006, σ. 12.

      (3)  ΕΕ C 212 της 19.7.2012, σ. 6.

      ΠΑΡΑΡΤΗΜΑ
      Γεωργικά προϊόντα προοριζόμενα για ανθρώπινη κατανάλωση που απαριθμούνται στο παράρτημα I της Συνθήκης:

         Κλάση 1.6.   Φρούτα, λαχανικά και δημητριακά, νωπά ή μεταποιημένα

      ΓΑΛΛΙΑ
      Ail fumé d’Arleux (ΠΓΕ)


title: Εκτελεστικός κανονισμός (ΕΕ) 2016/2254 της Επιτροπής, της 14ης Δεκεμβρίου 2016, για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               15.12.2016

               EL

               Επίσημη Εφημερίδα της Ευρωπαϊκής Ένωσης

               L 340/57

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/2254 ΤΗΣ ΕΠΙΤΡΟΠΉΣ
   της 14ης Δεκεμβρίου 2016
   για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ' εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ' αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ' αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ' αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 14 Δεκεμβρίου 2016.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής

            Γενική Διεύθυνση Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ

         Οι κατ' αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ' αποκοπή τιμή εισαγωγής

                  0702 00 00

                  MA

                  102,3

                  SN

                  241,4

                  TN

                  123,9

                  TR

                  119,2

                  ZZ

                  146,7

                  0707 00 05

                  MA

                  63,2

                  TR

                  160,2

                  ZZ

                  111,7

                  0709 93 10

                  MA

                  143,1

                  TR

                  162,1

                  ZZ

                  152,6

                  0805 10 20

                  TR

                  71,8

                  ZA

                  27,9

                  ZZ

                  49,9

                  0805 20 10

                  MA

                  71,1

                  ZZ

                  71,1

                  0805 20 30 , 0805 20 50 , 0805 20 70 , 0805 20 90

                  IL

                  110,6

                  JM

                  125,0

                  TR

                  81,6

                  ZZ

                  105,7

                  0805 50 10

                  TR

                  78,8

                  ZZ

                  78,8

                  0808 10 80

                  US

                  97,3

                  ZA

                  36,6

                  ZZ

                  67,0

                  0808 30 90

                  CN

                  83,8

                  ZZ

                  83,8

         (1)  Ονοματολογία των χωρών που ορίζεται στον κανονισμό (ΕΕ) αριθ. 1106/2012 της Επιτροπής, της 27ης Νοεμβρίου 2012, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες, όσον αφορά την επικαιροποίηση της ονοματολογίας των χωρών και εδαφών (ΕΕ L 328 της 28.11.2012, σ. 7). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) αριθ. 346/2012 της Επιτροπής, της 19ης Απριλίου 2012 , για καθορισμό των ποσοστών των επιστροφών που εφαρμόζονται στα αυγά και στους κρόκους αυγών τα οποία εξάγονται υπό μορφή εμπορευμάτων που δεν υπάγονται στο παράρτημα I της Συνθήκης

text:
               20.4.2012

               EL

               Επίσημη Εφημερίδα της Ευρωπαϊκής Ένωσης

               L 108/34

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 346/2012 ΤΗΣ ΕΠΙΤΡΟΠΉΣ
   της 19ης Απριλίου 2012
   για καθορισμό των ποσοστών των επιστροφών που εφαρμόζονται στα αυγά και στους κρόκους αυγών τα οποία εξάγονται υπό μορφή εμπορευμάτων που δεν υπάγονται στο παράρτημα I της Συνθήκης
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 164 παράγραφος 2,
   Εκτιμώντας τα ακόλουθα:

               (1)

               Το άρθρο 162 παράγραφος 1 στοιχείο β) του κανονισμού (ΕΚ) αριθ. 1234/2007 προβλέπει ότι η διαφορά μεταξύ των τιμών στην παγκόσμια αγορά των προϊόντων που αναφέρονται στο άρθρο 1 παράγραφος 1 στοιχείο σ) και παρατίθενται στο μέρος ΧΙΧ του παραρτήματος Ι του εν λόγω κανονισμού και των τιμών στην Ένωσης μπορεί να καλυφθεί από επιστροφή κατά την εξαγωγή όταν τα προϊόντα εξάγονται υπό τη μορφή εμπορευμάτων που παρατίθενται στο μέρος V του παραρτήματος ΧΧ του κανονισμού αυτού.

               (2)

               Ο (ΕΕ) αριθ. 578/2010 της Επιτροπής, της 29ης Ιουνίου 2010, για την εφαρμογή του κανονισμού (ΕΚ) 1216/2009 του Συμβουλίου όσον αφορά το σύστημα χορήγησης επιστροφών κατά την εξαγωγή και τα κριτήρια καθορισμού του ύψους τους, για ορισμένα γεωργικά προϊόντα, εξαγόμενα υπό μορφή εμπορευμάτων μη υπαγομένων στο παράρτημα Ι της Συνθήκης (2), προσδιορίζει τα προϊόντα για τα οποία συντρέχει λόγος να καθορισθεί ποσοστό επιστροφής που πρέπει να εφαρμόζεται κατά την εξαγωγή τους υπό μορφή εμπορευμάτων τα οποία απαριθμούνται στο μέρος V του παραρτήματος ΧΧ του κανονισμού (ΕΚ) αριθ. 1234/2007.

               (3)

               Σύμφωνα με το άρθρο 14 παράγραφος 1 του κανονισμού (ΕΕ) αριθ. 578/2010, το ποσοστό της επιστροφής, ανά 100 χιλιόγραμμα καθενός από τα εν λόγω βασικά προϊόντα, καθορίζεται για χρονικό διάστημα της ίδιας διάρκειας με εκείνο που ισχύει για τον καθορισμό των επιστροφών οι οποίες εφαρμόζονται για τα ίδια αυτά προϊόντα όταν εξάγονται ως έχουν.

               (4)

               Το άρθρο 162 παράγραφος 2 του κανονισμού (ΕΚ) αριθ. 1234/2007 ορίζει ότι η επιστροφή που χορηγείται κατά την εξαγωγή προϊόντος ενσωματωμένου σε εμπόρευμα δεν μπορεί να υπερβαίνει την επιστροφή που εφαρμόζεται για το ίδιο αυτό προϊόν όταν εξάγεται ως έχει.

               (5)

               Οι επιστροφές που ισχύουν σήμερα έχουν καθοριστεί με τον εκτελεστικό κανονισμό (ΕΕ) αριθ. 51/2012 της Επιτροπής (3). Δεδομένου ότι θα πρέπει να καθοριστούν νέες επιστροφές, θα πρέπει, κατά συνέπεια, να καταργηθεί ο κανονισμός αυτός.

               (6)

               Προκειμένου να αποφευχθούν αποκλίσεις από την τρέχουσα κατάσταση της αγοράς, να αποτραπεί η κερδοσκοπία στην αγορά και να εξασφαλιστεί αποτελεσματική διαχείριση, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

               (7)

               Η επιτροπή διαχείρισης της κοινής οργάνωσης των γεωργικών αγορών δεν διατύπωσε γνώμη στην προθεσμία που όρισε ο πρόεδρός της,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα ποσοστά των επιστροφών που εφαρμόζονται για τα βασικά προϊόντα που απαριθμούνται στο παράρτημα Ι του κανονισμού (ΕΕ) αριθ. 578/2010 και στο μέρος XIX του παραρτήματος I του κανονισμού (ΕΚ) αριθ. 1234/2007, και εξάγονται υπό μορφή εμπορευμάτων που κατονομάζονται στο μέρος V του παραρτήματος ΧΧ του κανονισμού (ΕΚ) αριθ. 1234/2007, καθορίζονται σύμφωνα με το παράρτημα του παρόντος κανονισμού.
   Άρθρο 2
   Καταργείται ο εκτελεστικός κανονισμός (ΕΕ) αριθ. 51/2012.
   Άρθρο 3
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 19 Απριλίου 2012.

            Για την Επιτροπή, εξ ονόματος του Προέδρου,

         Daniel CALLEJA

            Γενικός Διευθυντής Επιχειρήσεων και Βιομηχανίας

      (1)  ΕΕ L 299 της 16.11.2007, σ. 1.

      (2)  ΕΕ L 171 της 6.7.2010, σ. 1.

      (3)  ΕΕ L 17 της 20.1.2012, σ. 15.

      ΠΑΡΑΡΤΗΜΑ

         Ποσοστά των επιστροφών που εφαρμόζονται από την 20ή Απριλίου 2012 στα αυγά και στους κρόκους αυγών τα οποία εξάγονται υπό μορφή εμπορευμάτων που δεν υπάγονται στο παράρτημα Ι της Συνθήκης

                  (EUR/100 kg)

                  Κωδικός ΣΟ

                  Περιγραφή

                  Προορισμός (1)

                  Ποσοστό επιστροφής

                  0407

                  Αυγά πτηνών με το κέλυφος, νωπά, διατηρημένα ή βρασμένα:

                  – Άλλα νωπά αυγά

                  0407 21 00

                  – – Από όρνιθες του είδους Gallus domesticus

                              α)

                              για εξαγωγές ωοαλβoυμίνης υπαγόμενης στους κωδικούς ΣΟ 3502 11 90 και 3502 19 90

                  02

                  0,00

                  03

                  19,00

                  04

                  0,00

                              β)

                              για εξαγωγές λοιπών εμπορευμάτων

                  01

                  0,00

                  0407 29

                  – – Άλλοι:

                  0407 29 10

                  – – – Από πουλερικά, εκτός των ορνίθων του είδους Gallus domesticus

                              α)

                              για εξαγωγές ωοαλβoυμίνης υπαγόμενης στους κωδικούς ΣΟ 3502 11 90 και 3502 19 90

                  02

                  0,00

                  03

                  19,00

                  04

                  0,00

                              β)

                              για εξαγωγές λοιπών εμπορευμάτων

                  01

                  0,00

                  0407 90

                  – Άλλοι:

                  0407 90 10

                  – – Από πουλερικά

                              α)

                              για εξαγωγές ωοαλβoυμίνης υπαγόμενης στους κωδικούς ΣΟ 3502 11 90 και 3502 19 90

                  02

                  0,00

                  03

                  19,00

                  04

                  0,00

                              β)

                              για εξαγωγές λοιπών εμπορευμάτων

                  01

                  0,00

                  0408

                  Αυγά πτηνών χωρίς κέλυφος και κρόκοι αυγών, νωπά, αποξηραμένα, βρασμένα στο νερό ή στον ατμό, μορφοποιημένα, κατεψυγμένα ή αλλιώς διατηρημένα, ακόμη και με προσθήκη ζάχαρης ή λοιπών γλυκαντικών:

                  – Κρόκοι αυγών:

                  0408 11

                  – – Αποξηραμένοι:

                  ex 0408 11 80

                  – – – Κατάλληλοι για τη διατροφή των ανθρώπων:

                  χωρίς γλυκαντικά

                  01

                  0,00

                  0408 19

                  – – Λοιπά:

                  – – – Κατάλληλοι για τη διατροφή των ανθρώπων:

                  ex 0408 19 81

                  – – – – Σε υγρή κατάσταση:

                  χωρίς γλυκαντικά

                  01

                  0,00

                  ex 0408 19 89

                  – – – – Κατεψυγμένοι:

                  χωρίς γλυκαντικά

                  01

                  0,00

                  – Λοιπά:

                  0408 91

                  – – Αποξηραμένοι:

                  ex 0408 91 80

                  – – – Κατάλληλοι για τη διατροφή των ανθρώπων:

                  χωρίς γλυκαντικά

                  01

                  0,00

                  0408 99

                  – – Λοιπά:

                  ex 0408 99 80

                  – – – Κατάλληλοι για τη διατροφή των ανθρώπων:

                  χωρίς γλυκαντικά

                  01

                  0,00

         (1)  Οι προορισμοί είναι οι εξής:

                  01

                  Τρίτες χώρες. Για την Ελβετία και το Λιχτενστάιν τα ποσοστά αυτά δεν εφαρμόζονται στα εμπορεύματα που απαριθμούνται στους πίνακες I και II του πρωτοκόλλου αριθ. 2 της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας, της 22ας Ιουλίου 1972,

                  02

                  Κουβέιτ, Μπαχρέιν, Ομάν, Κατάρ, Ηνωμένα Αραβικά Εμιράτα, Υεμένη, Τουρκία, Χονγκ Κονγκ, Σαουδική Αραβία και Ρωσία,

                  03

                  Νότιος Κορέα, Ιαπωνία, Μαλαισία, Ταϊλάνδη, Ταϊβάν και Φιλιππίνες,

                  04

                  Όλοι οι προορισμοί με εξαίρεση την Ελβετία και εκείνους στα 02 και 03.